
ŠAKIŲ RAJONO SAVIVALDYBĖS  TARYBA

SPRENDIMAS

DĖL RAJONO SAVIVALDYBĖS ADMINISTRACIJOS DIREKTORIAUS 2009 METŲ VEIKLOS ATASKAITOS
2010 m. kovo 25 d. Nr.T-50
Šakiai


Rajono savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; 2008, Nr.113-4290) 16 str. 2 d. 19 p. ir 29 str. 8 d. 9 p. bei rajono savivaldybės tarybos 2009 m. vasario 26 d. sprendimu Nr.T-31 patvirtinto savivaldybės tarybos veiklos reglamento 236 p., nusprendžia,


pritarti rajono savivaldybės administracijos direktoriaus 2009 metų veiklos ataskaitai (pridedama).

Meras 





Juozas Bertašius

         PRITARTA



Šakių rajono savivaldybės tarybos



        2010 m. kovo 25 d. sprendimu Nr.T-50

RAJONO SAVIVALDYBĖS ADMINISTRACIJOS DIREKTORIAUS ATASKAITA UŽ 2009 METUS


Savivaldybės institucija – atstovaujamoji institucija, tai yra savivaldybės taryba, ir vykdomoji institucija, tai savivaldybės administracijos direktorius, turinčios vietos valdžios ir viešojo administravimo teises ir pareigas. Savivaldybės institucijos yra atsakingos už savivaldos teises ir savo funkcijų įgyvendinimą bendruomenės interesams.

Bendrasis skyrius

2009 m. įvyko 13 savivaldybės tarybos posėdžių, priimta 411 sprendimų. Praėjusiais metais išleista 30 mero potvarkių veiklos klausimais, 15 – personalo klausimais, 200 – atostogų ir komandiruočių klausimais.


2009 m. išleisti 1802 savivaldybės administracijos direktoriaus įsakymai veiklos klausimais,

197 – personalo klausimais;

606  − atostogų klausimais;

213  – komandiruočių klausimais.

Savivaldybės administracijos priimamajame užregistruoti 3472 dokumentai, gauti iš Lietuvos Respublikos Prezidentūros, Seimo, Vyriausybės, ministerijų, kitų institucijų, įstaigų, organizacijų. Savivaldybės administracijoje parengta ir išsiųsta 2760 dokumentų. Praėjusiais metais gauti 1774 gyventojų prašymai ir pasiūlymai, užregistruoti 1244 susirašinėjimo tarp savivaldybės administracijos skyrių dokumentai. Centrinei projektų valdymo agentūrai paruošta ir pateikta paraiška projektui „Informacinės visuomenės plėtros Šakių rajone programa I“.

  
Bendrojo skyriaus vyriausioji specialistė (kalbos tvarkytoja) kontroliavo, kaip savivaldybės teritorijoje laikomasi Valstybinės kalbos įstatymo, lietuvių kalbos komisijos nutarimų, derino viešųjų užrašų tekstus, tikrino reklamų kalbą. Kalbos tvarkytoja nuolat teikia informaciją rajono spaudai, žurnalui „Savivaldybių žinios“, leidiniams „Mano Suvalkija“, „Regiono panorama“, ,,Valstiečių laikraštis“, šalyje leidžiamam biuleteniui „Kas yra kas Lietuvoje“, Lietuvos savivaldybių portalui, konsultuoja įmones, organizacijas, gyventojus jiems rūpimais kalbos vartojimo klausimais. Svarbiausi rajono įvykiai atsispindi mūsų savivaldybės interneto svetainėje. Specialistė organizavo Konstitucijos egzaminą bei Nacionalinio diktanto konkursą, ragino rajono gyventojus dalyvauti „Auksinės krivūlės“ rinkimuose.

Bendrojo skyriaus darbuotojai dalyvauja seminaruose, kelia kvalifikaciją.

BIUDŽETO IR TURTO SKYRIUS


2009 metų vasario 26 d. savivaldybės taryba sprendimu Nr. T-30 patvirtino rajono savivaldybės biudžetą:


pajamų - 89260,6 tūkst. Lt, 


išlaidų  - 89260,6 tūkst.Lt.


Per metus dėl valstybės biudžeto tikslinimo rajono savivaldybės biudžetas buvo tikslintas 7 kartus. Biudžeto pajamų planas įvykdytas 81467,133 tūkst. Lt (98,1 proc.), išlaidų – 81424,9 tūkst. Lt.


Savivaldybės renkamų pajamų planas po patikslinimų įvykdytas 108,5 proc., arba gauta 1618,524 tūkst. Lt daugiau pajamų nei planuota. Gyventojų pajamų mokesčio surinkta 832,5 tūkst. Lt daugiau nei planuota (planas įvykdytas 106,4 proc.), nekilnojamojo turto mokesčio surinkta 303,1 tūkst. Lt daugiau nei planuota (150,5 proc.), žemės ir žemės nuomos mokesčių planas viršytas 308,1 tūkst. Lt. Savivaldybės renkamų pajamų plano vykdymas iš dalies leido užtikrinti reikiamą asignavimų valdytojų finansavimą, kadangi iš valstybės iždo 2009 metais negauta 2899,0 tūkst. Lt prognozuotų pajamų, arba pajamų planas iš valstybės biudžeto  buvo įvykdytas  85,6 proc. Lėšos valstybinėms (perduotoms savivaldybei) funkcijoms buvo įsisavintos 99,1 proc.


Biudžetinių įstaigų skolos 2010 m. sausio 1 d. palyginus  su 2009 m. sausio 1 d. sumažėjo nuo 874,2 tūkst. Lt iki 423,9 tūkst. Lt, iš to skaičiaus įsiskolinimas švietimo įstaigose sumažėjo nuo 603,6 tūkst. Lt 2009 m. sausio 1 d. iki 5,818 tūkst. Lt  2010 m. sausio 1 d. Didžiąją įsiskolinimų dalį - 405,9 tūkst. Lt sudarė pašalpos už gruodžio mėnesį, kurių išmokėjimo terminas kitą mėnesį. Paskolų dydis sumažėjo 2123,7 tūkst. Lt nuo 5196,8 tūkst. Lt 2009 m. sausio 1 d.  iki 3073,1 tūkst. Lt 2010 m. sausio 1 d.


Savivaldybės administracijos Biudžeto ir turto skyrius 2009 metais finansavo 53 biudžetines ir 50 nebiudžetinių įstaigų. Per metus buvo pateikti 159 prašymai dėl papildomų lėšų skyrimo. Bendra prašomų lėšų suma sudarė 2623,3 tūkst. Lt, 110 iš jų išspręsti teigiamai. 119 prašymų dėl biudžeto tikslinimo pateikė asignavimų valdytojai. Savivaldybės tarybos sprendimais asignavimai buvo patikslinti.


Savivaldybė yra visų akcijų savininkė uždarosiose akcinėse bendrovėse „Šakių laidotuvių namai“, „Šakių vandenys“, „Šakių autobusų parkas“, „Šakių šilumos tinklai“. UAB „Šakių vaistinė“ savivaldybei priklauso 97 proc. akcijų, UAB Marijampolės atliekų tvarkymo centre – 20 proc. akcijų. 

	Eil.

Nr.
	Bendrovės pavadinimas
	Pajamos

2009 m.,

tūkst. Lt
	Išlaidos

2009 m.,

tūkst. Lt
	Rezultatas,

tūkst. Lt
	Ilgalaikio turto įsigijimas, tūkst. Lt

	1.
	UAB „Šakių autobusų parkas“
	3345,950
	3474,561
	-128,611
	78,446

	2.
	UAB „Šakių laidotuvių namai“
	1045,633
	1028,060
	17,573
	8,001

	3.
	UAB „Šakių vandenys“
	4030,833
	3603,600
	427,233
	62,855

	4.
	UAB „Šakių vaistinė“
	55,072
	46,642
	8,430
	-

	5. 
	UAB „Šakių šilumos tinklai“
	5859,941
	5493,869
	366,072
	22,661



2009-08-07 likviduota uždaroji akcinė bendrovė „Šakių knygynas“.


2009 m. viešame aukcione parduotas 1 privatizavimo objektas (buvusio bendrabučio pastatas Kudirkos Naumiestyje, Vytauto g. 61). Iš šio sandorio į savivaldybės privatizavimo fondą gauta 5,000 tūkst. Lt pajamų.


Viešame prekių aukcione parduota pripažinto nereikalingu savivaldybės reikmėms turto už  354 Lt.


Pagal savivaldybės tarybos priimtą sprendimą pasirašyta sutartis su AB „Lietuvos dujos“ dėl gamtinių dujų bendrojo naudojimo sistemų Šakių m. ir Lekėčių mstl. pardavimo (43449,74 Lt).


Pagal Valstybės turto perdavimo savivaldybių nuosavybėn įstatymą priimti 2 savivaldybės nuosavybėn priskirti nekilnojamojo turto objektai (Kermuškalnio gatvė Griškabūdyje ir kelias Kubilių kaime). Taip pat 2 nekilnojamojo turto objektai (užkardos pastatas Slavikuose ir administracinis pastatas Lekėčiuose) savivaldybės nuosavybėn perimti Vyriausybės nutarimais.


Vadovaujantis savivaldybės tarybos priimtu sprendimu, pradėta pastato Sudargo kaime kultūrinei veiklai vykdyti pirkimo procedūra, kuri laikinai sustabdyta, iki teismine tvarka bus išspręstas kilęs ginčas dėl pastato nuosavybės teisių.


Savivaldybės pastatams ir statiniams eksploatuoti panaudos pagrindais išnuomota 20 valstybinės žemės sklypų.


Kadastriniai matavimai atlikti bei teisiškai įregistruota savivaldybei nuosavybės teise priklausančio nekilnojamojo turto už 39,800 tūkst. Lt.


Sudaryta 12 panaudos sutarčių, pagal kurias savivaldybei priklausančios negyvenamosios patalpos buvo išnuomotos viešosioms įstaigoms ir asociacijoms. Sudarytos 4 nuomos sutartys, pagal kurias fiziniams bei juridiniams asmenims išnuomota 232,61 m2 savivaldybės negyvenamųjų patalpų bei užtvanka Kudirkos Naumiestyje.


Vadovaujantis Lietuvos Respublikos valstybės paramos būstui įsigyti ar išsinuomoti bei daugiabučiams namams modernizuoti įstatymu, 2009 m. gruodžio 31 d. į sąrašus asmenų (šeimų), pageidaujančių išsinuomoti socialinį būstą įrašyti 208 asmenys (šeimos), iš to sk..: 1) jaunų šeimų sąraše – 66; 2) buvusių našlaičių ar be tėvų globos likusių asmenų sąraše – 20; 3) neįgaliųjų asmenų ir šeimų, kuriose yra neįgalūs asmenys, sąraše – 40; 4) šeimų, auginančių tris ir daugiau vaikų, sąraše – 9; 5) bendrajame sąraše – 72; 6) socialinio būsto nuomininkų sąraše – 1. 


Valstybės remiamų būsto kreditų limitas 2009 metams – 1250 tūkst. Lt. Išduota viena pažyma apie teisę į valstybės paramą būstui įsigyti  (teikti 20 proc. subsidiją). 


2009 metais 11 asmenų (šeimų) buvo išnuomotos savivaldybės gyvenamosios patalpos (socialinis būstas).


2009 metais savivaldybei socialinio būsto plėtrai skirti 800 tūkst. Lt panaudoti socialinės paskirties 24 butų gyvenamojo namo Šakiuose, Kęstučio g. statybai.

CENTRALIZUOTOS BUHALTERIJOS SKYRIUS


Skyrius nuosekliai vykdė jam priskirtąsias funkcijas: tvarkė savivaldybės administracijos, kontrolės ir audito tarnybos buhalterinę apskaitą, reikalavo, kad visos ūkinės operacijos ir ūkiniai įvykiai būtų pagrįsti apskaitos dokumentais, rengė savivaldybės administracijos ir kontrolieriaus tarnybos ūkinės ir finansinės veiklos išlaidų sąmatas, tikslino patvirtintus asignavimus, atsižvelgiant į biudžeto išlaidų pokyčius, atliko išankstinę ir einamąją finansų kontrolę.

Per ataskaitinį laikotarpį skyriuje dirbo 8 darbuotojai: 5 valstybės tarnautojai ir 3 pagal darbo sutartį dirbantys darbuotojai.

 Savivaldybės administracijos balanse apskaitomo turto vertė 2009 metų pabaigoje: ilgalaikio turto - 106746557 Lt, trumpalaikio turto - 467293 Lt, finansinio turto - 6518286 Lt. 2009 metų pabaigoje savivaldybės administracijoje atsargų buvo už 138544 Lt ir užbalansinėse sąskaitose apskaitomo išsinuomoto turto - 172490 Lt. 


Savivaldybės administracijos administruojamos lėšos, palyginus su 2005 metais, pasikeitė: 

	Lėšų rūšis
	Metai

	
	2005
	2006
	2007
	2008
	2009

	Savivaldybės biudžeto lėšos (mln. Lt)
	16,9
	20,4
	15,6
	20,7
	19,4

	Paskolos lėšos (mln. Lt)
	2,1
	1,3
	3,0
	0
	0

	Pavedimų lėšos (mln. Lt)
	8,6
	11,4
	23,4
	31,9
	29,6

	Iš viso: (mln. Lt)
	27,6
	33,1
	42,0
	52,6
	49,0



Savivaldybės administracijos debitorinis įsiskolinimas 2009 m. gruodžio 31 d. buvo 103305 Lt, o kreditorinis įsiskolinimas - 4178557 Lt. Didžiausias kreditorinio įsiskolinimo sumas sudarė: 519993 Lt įsiskolinimas už kelių remontą ir priežiūrą, kuris susidarė dėl negauto finansavimo iš Susisiekimo ministerijos kelių priežiūros ir plėtros programai ir bus apmokėtas iš 2010 metais gauto finansavimo, 2312880 Lt skola už socialines išmokas, kurios yra priskaitytos už gruodžio mėnesį ir pagal patvirtintą tvarką išmokamos iki kito mėnesio 15 d; 620767 Lt skola už baseino statybos darbus, kuri bus padengta iš 2010 metų projektinių, valstybės investicijų ir nuosavų lėšų, 663152 Lt skola už melioracijos projekto darbus, kuri bus padengta iš 2010 metais gautų projekto lėšų.


Savivaldybės kontrolieriaus tarnyba 2009 metais gavo ir panaudojo 97219 Lt lėšų. 88 proc. lėšų buvo panaudota darbo užmokesčiui ir socialiniam draudimui.

CENTRALIZUOTAS SAVIVALDYBĖS VIDAUS AUDITO SKYRIUS


Pagal Šakių rajono savivaldybės administracijos direktoriaus 2008 m. gegužės 13 d. įsakymą Nr.AT-848 „Dėl savivaldybės administracijos direktoriaus 2008 m. vasario 1 d. įsakymo Nr. AT-215 pakeitimo“ Šakių rajono savivaldybės administracijos centralizuoto savivaldybės vidaus audito skyriuje (toliau - Skyrius) patvirtintos 2 pareigybės: vedėja – Irena Kasparaitienė ir vyriausioji specialistė Ramunė Bataitytė. Skyriaus vedėja nuo 2007 m. gegužės 25 d. iki 2009 m. liepos 10 d. laikinai vykdė ir Bendrojo skyriaus vedėjos pareigas (2007 m. birželio 12 d. administracijos direktoriaus įsakymas Nr. AT-37 „Dėl pavedimo“). 


Skyrius yra tiesiogiai pavaldus ir atskaitingas administracijos direktoriui, kuris užtikrino Skyriaus darbuotojų veiklos ir organizacinį nepriklausomumą. Skyrius, atlikdamas  veiklos nuostatuose nurodytas funkcijas ir įgyvendindamas jam pavestus uždavinius, vadovaujasi norminiais teisės aktais, reglamentuojančiais viešųjų juridinių asmenų vidaus audito atlikimą.  


Šakių rajono savivaldybės administracijos valdymo sričiai priklauso 66 viešieji juridiniai asmenys, iš kurių 48 sudaro vidaus audito visumą. Vadinasi, per 3 metus visi šie 48 viešieji juridiniai asmenys Skyriaus darbuotojų turėtų būti audituoti. 



Skyriaus veikla yra planuojama sudarant metinį veiklos planą, kuris yra suderintas su administracijos direktoriumi ir pateiktas Lietuvos Respublikos Valstybės kontrolei. 


Skyriuje vidaus auditai buvo atliekami vadovaujantis patvirtintos Skyriaus vidaus audito metodikos nuostatomis. Atliekant vidaus auditą buvo pasiekti visi Lietuvos Respublikos vidaus kontrolės ir vidaus audito įstatymo (Žin., 2002, Nr.123-5540) 5 straipsnyje nurodyti tikslai ir uždaviniai. 


Pagal patvirtintą Skyriaus 2009 metų veiklos planą buvo numatyta atlikti šešis auditus: 

· Kelių priežiūros ir plėtros  programos lėšų panaudojimo auditas;

· 2008 metų finansų sistemos kontrolės vertinimas;

· Informacinių sistemų auditas;

· Šakių rajono Gelgaudiškio vaikų darželio „Eglutė“ veiklos auditas;

· Keleivinių kelių transporto vežėjų nuostolių, susidariusių dėl būtinų keleivinio

kelių transporto paslaugų teikimo visuomenei, kompensavimo įvertinimas;


- Šakių rajono savivaldybės tarybos priimtų sprendimų įgyvendinimas ir įgyvendinimo kontrolė.


Tačiau per metus planas buvo koreguotas, iš planuotų auditų buvo atlikti keturi. Informacinių sistemų ir  Šakių rajono savivaldybės tarybos priimtų sprendimų  įgyvendinimo ir įgyvendinimo kontrolės auditai nebuvo atlikti, nes atlikti VšĮ Šakių vaikų globos namams skirtų vaiko globos (rūpybos) išmokų administravimo panaudojimo ir VšĮ Šakių verslo informacijos centro finansinės veiklos patikrinimo auditai.

 
Taip pat specialistai stebėjo vidaus pažangą, konsultavo ruošiant įvairias tvarkas bei darbuotojų pareigybių aprašymus bei patarė darbuotojams įvairiais finansiniais, apskaitos, turto naudojimo ir nurašymo klausimais. 


Atliekant auditą pažeidimų, kurie būtų nagrinėjami teisėsaugos institucijose, buvo vienas (Gelgaudiškio vaikų darželis „Eglutė“). 


Skyrius vidaus audito ataskaitas rengė vadovaudamasis administracijos direktoriaus patvirtinta ir galiojančia Vidaus audito metodika. Atlikus vidaus auditą buvo parengiamos ir administracijos direktoriui bei viešojo juridinio asmens vadovui pateikiamos audito ataskaitos, kuriose yra apibendrinamai atlikto audito rezultatai.


Skyriaus darbuotojai savo kvalifikaciją kelia dalyvaudami įvairiuose mokymuose, seminaruose ir konferencijose bei savarankiškai.

ŪKIO SKYRIUS

VIETINĖS REIKŠMĖS KELIŲ IR GATVIŲ PRIEŽIŪRA

Savivaldybė prižiūri ir remontuoja 1094,29 km asfaltuotų, žvyruotų bei grunto kelių ir gatvių, iš jų: 238,35 km gatvių, 855,94 km kelių. 

Šakių rajono savivaldybės vietinės reikšmės keliai ir gatvės pagal dangos tipus:

· su asfaltbetonio danga – 168,09 km (iš jų Šakių seniūnijoje – 31,13 km)

· su žvyro danga – 791,98 km (iš jų Šakių seniūnijoje – 115,63 km)

· grunto keliai – 134,22 km 

	Lėšos Šakių rajono savivaldybės vietinės reikšmės keliams ir gatvėms

tiesti, taisyti (remontuoti), prižiūrėti, Lt

	Metai
	Iš viso
	Iš jų:
	Vienam kilometrui
	Vienam gyventojui

	
	
	Kelių plėtros ir

priežiūros programos

lėšos
	ES struktūrinės paramos lėšos
	Savivaldybės

biudžeto

lėšos


	
	

	2002
	1875700
	1875700
	-
	-
	2036
	48

	2003
	1827660    
	1827660    
	-
	-
	1984
	 47

	2004
	2358530
	2358530
	-
	-
	2560
	  61

	2005
	3 209 447
	2449000
	760447
	-
	3483
	83

	2006
	2 546 200
	2546200
	-
	-
	2763
	66

	2007
	3 093 200
	2813200
	-
	280000
	2827
	78

	2008
	5360800
	5060800
	-
	300000
	4899
	147

	2009
	1946700
	1695200
	-
	251500
	1775
	55


2009 metais gauta Kelių priežiūros ir plėtros programos lėšų – 1695,2 tūkst. Lt (33 proc. 2009 m. iš KPPP skirtų lėšų):

· iš jų tikslinis finansavimas:

· Sintautų seniūnijos vietinės reikšmės privažiuojamasis kelias prie Dievo Gailestingumo bažnyčios Keturnaujienos kaime asfalto dangos įrengimas – 300,0 tūkst. Lt.

· Kelių ir gatvių su asfalto danga duobių remontas  - 4942 kv. m;

· Atstatyta asfalto danga keliuose ir gatvėse – 2,884 km;

· Įrengta automobilių stovėjimo aikštelių – 1280 kv. m; 

· Suremontuota esamų kelių su žvyro danga (12 cm žvyro danga)  - 2,364 km.  

ŠILUMOS TIEKIMAS
Šilumos tiekimo organizavimas yra priskirtoji (ribotai savarankiška) savivaldybių funkcija. Šią veiklą reglamentuoja Lietuvos Respublikos Šilumos ūkio įstatymas, Šilumos tiekimo ir vartojimo taisyklės bei kiti šilumos tiekimą reglamentuojantys teisiniai dokumentai. Vadovaujantis Valstybinės kainų ir energetikos kontrolės komisijos 2009 m. liepos 8 d. nutarimu Nr. 03-96 patvirtinta Šilumos kainų nustatymo metodika, 2009 m. nustatyta UAB ,,Šakių šilumos tinklai“ tiekiamos šilumos vidutinė kaina – 23,80 ct/kWh (be PVM), t.y. 1,16 karto didesnė palyginus su 2008 m. vidutine šilumos kaina 20,52 ct/kWh. Vykdant investicijų programą, įmonė rekonstravo 165 m šilumos tinklų trasų. 2009 m. pradėta eksploatuoti 1 MW biokuro katilinė. 

VANDENS TIEKIMAS BEI NUOTEKŲ TVARKYMAS

Baigti įgyvendinti Nemuno vidurupio baseino vandentvarkos ūkio I etapo investiciniai projektai: Šakių ir Lukšių valymo įrenginių renovacija ir išplėtimas; Giedručių, Išdagų ir Girėnų nuotekų tinklų išplėtimas ir prijungimas prie Šakių miesto nuotekų tinklų; Giedručių, Išdagų ir Girėnų vandentiekio tinklų išplėtimas; Lukšių vandentiekio ir nuotekų tinklų išplėtimas, gręžinių renovacija, vandens paruošimo įrenginių statyba. Įgyvendinus šiuos projektus nutiesta 24,5 km nuotekų ir 11,88 km. vandentiekio tinklų. Bendra atliktų darbų vertė sudaro 41 697 200Lt., iš kurių 19 558 000 Lt - ES, 20 057 000 Lt – valstybės biudžeto, 2 082 200 Lt privačios lėšos. 

Į II-ąjį Nemuno vidurupio baseino vandentvarkos ūkio investicijų etapą įtraukti septynių gyvenamų vietovių: Plokščių, Kudirkos Naumiesčio, Gelgaudiškio, Griškabūdžio, Lekėčių, Kidulių, Kriūkų vandentvarkos projektai. Šiuo metu gautas finansavimas ir vykdomi pirkimai Kudirkos Naumiesčio valymo įrenginių rekonstrukcijai bei vandentiekio ir nuotekų tinklų plėtrai; Šakių 2,3 km. nuotekų tinklų plėtrai. 
Per 2009 metus už vandentiekio ir nuotekų tinklų remonto darbus Kidulių sen. Palankinės k., Lukšių sen. Liepalotų k., Šakių ir Gelgaudiškio miestuose iš rajono savivaldybės biudžeto išmokėta 136,8 tūkst. Lt. 
Vandens tiekimą bei nuotekų tvarkymą vykdo UAB „Šakių vandenys“. Bendrovė aprūpina Šakių rajono savivaldybės gyventojus bei įmones vandeniu, prižiūri vandentiekio vamzdynus bei nuotekų valymo įrenginius. Atsižvelgiant į sumažintą įmonės infrastruktūros plėtros ir ilgalaikio turto nusidėvėjimo atstatymo planą 2009-2013 m., savivaldybės tarybos 2009 m. gruodžio 23 d. sprendimu Nr. T-409 nustatyti nauji paslaugų tarifai: geriamojo vandens  – 2,48 Lt/kub.m, nuotekų tvarkymo – 3,15 Lt/kub. m. 
KELEIVIŲ VEŽIMAS

UAB „Šakių autobusų parkas“ 2009 metais aptarnavo 51 maršrutą: 2 – specialiųjų reisų, 6 – tolimųjų ir 43 priemiestinio susisiekimo maršrutus.

Pagal LR Transporto lengvatų įstatymą Nr. VIII-1605, dauguma keleivių naudojosi lengvatinėmis pervežimo paslaugomis. Pajamos iš keleivių pervežimo ataskaitiniais metais sudarė 2 635 669 Lt, iš to skaičiaus už moksleivių pavežėjimą – 559 382 Lt, ir už keleivius, turinčius 50-80 proc. nuolaidą – 143 287 Lt.

Vadovaujantis rajono savivaldybės 2008 m. su bendrove pasirašyta penkiamete sutartimi dėl vietinio susisiekimo maršrutų nuostolių kompensavimo (LR Susisiekimo ministro 2003 m. kovo mėn. 13d. įsakymas Nr.3-154), bendrovei skirta 495 188 Lt. Remiantis 2009 m. faktiniais duomenimis dauguma vietinio susisiekimo maršrutų buvo nuostolingi. Ataskaitiniais metais pervežamas moksleivių skaičius (207571), palyginus su 2008 m. (216848), sumažėjo 9277. Keleivių, turinčių važiavimo lengvatą 2009m. buvo 53948, kai tuo tarpu 2008 m. – 58958, arba sumažėjo 5010 keleivių. Atsižvelgiant į tai, kad bendrovė tenkina rajono gyventojų socialines reikmes, visų nuostolingų maršrutų nutraukti negalime. Taupant lėšas, moksleivių vasaros atostogų metu, švenčių dienomis dauguma maršrutų nutraukiami.

Per metus bendrovė aptarnavo 6 tolimojo susisiekimo maršrutus, iš jų gauta 1 534 028 Lt pajamų, patirta 1 732 167 Lt sąnaudų. Nuostolis sudaro 198 139 Lt, tai lėmė mažėjantis keleivių skaičius bei lengvatinio 5 proc. PVM tarifo panaikinimas, įvedant standartinį 21 proc. PVM tarifą keleivių pervežimui. 2009 m. tarpmiesčio maršrutais pervežta keleivių 35,2 tūkst. (172,8) mažiau, palyginus su 2008 m. (208,0 tūkst.).

Bendros įmonės pajamos, įskaitant nuostolių kompensavimą 2009 m. – 3 345 950 Lt, sąnaudos – 3 474 561 Lt. Ataskaitinius metus įmonė baigė turėdama 128 611 Lt nuostolį. Sąnaudų padidėjimą lėmė tai, kad įmonė teismo sprendimu turėjo atlyginti priteistą žalą (2004 m. autoįvykis) – 58 031 Lt, bei atostoginių kaupiniai – 61 261 Lt. Sąnaudų dalyje mažėjimo tendenciją lėmė degalų kainų pokyčiai. Jeigu 2008 m. vidutinė dyzelino pirkimo kaina buvo 3,56 Lt/l (su PVM), tai 2009 m. – 2,87 Lt/l arba sumažėjo 19 proc. Taip pat, siekiant sumažinti sąnaudas, buvo peržiūrėtos degalų normos, pertvarkyta autobusų stoties šildymo sistema, vairuotojams sumažinti atlyginimo priedai, peržiūrėtos darbo valandos. Pertvarkytas autobusų plovėjos darbo laikas, atsisakant naktinių darbo valandų.

2009 metais bendrovė įsigijo šį ilgalaikį materialų turtą: 34 vietų autobusą Hyundai, 1996m.,  įsigijimo savikaina 9 000 Lt ir 20 vietų Mercedes Benz, 1998 m., įsigijimo savikaina 69058 Lt. 

ATLIEKŲ TVARKYMAS

Įgyvendinant Marijampolės apskrities regioninės atliekų tvarkymo sistemos sukūrimo investicinį projektą, 2009 m. buvo baigta regioninio atliekų tvarkymo sąvartyno statyba Marijampolėje, pradėta stambiagabaričių atliekų aikštelės Šakiuose, Sodų g. statyba, parengti Plėgų ir Vaitiškių sąvartynų uždarymo projektai ir baigiamos šių darbų pirkimo procedūros bei baigiama Regioninio atliekų surinkimo operatoriaus pirkimo procedūra.

2009 m. buvo likviduotas Barzdų sen. Simokų sąvartynas (46,2 tūkst. Lt.), todėl rajone liko tik vienas nelegalus stambus Gelgaudiškio sen. Elizavos sąvartynas. Jo uždarymas yra numatytas iš ES lėšų, įgyvendinat investicinio projekto ,,Regioninės atliekų tvarkymo sistemos sukūrimas“ II etapą. 

2009 m. pabaigoje seniūnijose buvo organizuota naudotų padangų surinkimo ir išvežimo į AB „Akmenės cementas“ perdirbimui akcija. Jos metu išvežta 6,84 t. naudotų padangų ir vežėjui UAB „Antrinis perdirbimas“ iš savivaldybės aplinkos apsaugos rėmimo specialiosios programos lėšų išmokėta 1,6 tūkst. Lt. 

Pagal 2006 m. gegužės 22 d. sutartį UAB ,,Žalvaris“ per tris kartus iš gyventojų surinko 47,9 t elektronikos laužo, liuminescencinių lempų, filtrų, amortizatorių, baterijų ir kitų pavojingų atliekų. Ši paslauga, kartą per ketvirtį, pagal seniūnų suderintą grafiką, bus teikiama ir toliau.  

APLINKOS APSAUGA

Aplinkos apsaugos rėmimo specialiosios programos 2009 m. išlaidos sudarė150,8 tūkst. Lt.; 2008 m. -135 tūkst. Lt, 2007 m. - 121,0 tūkst. Lt, o 2006 m. -160 tūkst. Lt. Lėšos buvo panaudotos: nuotekų tinklų remonto darbams - 30 tūkst. Lt; bešeimininkių atliekų surinkimui -16,0 tūkst. Lt; artezinių gręžinių tamponavimui -7,0 tūkst. Lt; savivaldybės visuomenės rėmimo specialiajai programai – 18,7 tūkst. Lt; medžiojamų gyvūnų daromos žalos prevencijos priemonių kompensavimui - 62,8 tūkst. Lt ir kt. 

Savivaldybėje išaugo avarinių medžių pašalinimo poreikis. Ypač sudėtinga tokius medžius tvarkyti kapinių teritorijose, praūžus vėtroms. 2009 m. buvo pašalinti 25 medžiai, darbams skirta 11,5 tūkst. Lt, o 2008 m. 34 medžių nupjovimui panaudota 30 tūkst. Lt savivaldybės biudžeto lėšų.

Savivaldybės teritorijoje esančiuose žaliuosiuose masyvuose želdiniai pertvarkomi ir sodinami pagal želdinių pertvarkymo projektus ar schemas. Tokie projektai 2008 m. parengti Šakių miesto skvero, Šakių paežerės, Lekėčių skvero bei  Kudirkos Naumiesčio Varpo aikštės želdinių bei infrastruktūros sutvarkymui. Želdinių įsigijimui 2009 m. skirta apie 14 tūkst. Lt savivaldybės biudžeto lėšų. Šių projektų įgyvendinimas bus tęsiamas ir 2010 m.; būsimiems pertvarkymo darbams atlikti ir naujiems želdiniams įsigyti planuojama skirti apie 15 tūkst. Lt.

SAVIVALDYBĖS PLĖTROS STRATEGINIO PLANO priemonių ĮGYVENDINIMAS 2009 METAIS

Siekiant paspartinti Šakių rajono savivaldybės plėtrą, užtikrinti bendruomenės viešųjų poreikių ir interesų tenkinimą, Ūkio skyrius vykdė savo veiklą įgyvendindamas patvirtintą savivaldybės plėtros strateginį planą. 

Įgyvendinant 1 prioriteto „Saugi, sveika, sutelkta, besimokanti, kultūros tradicijas puoselėjanti visuomenė” priemones,  atlikti šie svarbiausi darbai :

·  Įgyvendintas investicijų projektas ,,Šakių jaunimo kūrybos ir sporto centro sporto salės statyba“, bendra projekto vertė – 10203,6 tūkst. Lt, iš jų iš valstybės investicijų programos – 8160,0 tūkst. Lt. 2009 m. atlikta darbų už 2467,6 tūkst. Lt.
·  Įgyvendinant investicijų projektą ,,Šakių jaunimo kūrybos ir sporto centro sporto baseino statyba“, pasirašyta projekto ,,Šakių jaunimo kūrybos ir sporto centro plėtra“ Nr.VP3-1.3-ŪM-05-R-41-001 finansavimo administravimo sutartis su LR Ūkio ministerija dėl 3 403,6 tūkst. Lt skyrimo iš ES Europos regioninės plėtros fondo. 2009 m. atlikta darbų už 1278,1 tūkst. Lt.
Įgyvendinant 4 prioriteto „Naudinga ir efektyvi infrastruktūra” priemones, atlikti šie svarbiausi darbai:

· Iš socialinio būsto fondo plėtros 2008–2010 metų programai skirtų Lietuvos Respublikos Vyriausybės biudžeto lėšų buvo vykdoma socialinės paskirties 24 butų gyvenamojo namo statyba, bendra projekto vertė – 6250,0 tūkst. Lt, iš valstybės biudžeto skirta 2009 m. – 800,0 tūkst. Lt, užbaigti pagrindinių laikančių konstrukcijų statybos darbai - už  800,0 tūkst. Lt. 

· Gatvių apšvietimui atnaujinti Šakių mieste atlikta darbų už 2009 m.- 49,6 tūkst. Lt, 2008 m. - 54,9 tūkst. Lt, 2007 m. -  149,6 tūkst. Lt, 2006 m. - 217,9 tūkst. Lt.

· Išdagų gyvenvietėje įrengta nuotekų tinklų 2,2 km už 296,0 tūkst. Lt. 

VEIKLOS LICENCIJOS, LEIDIMAI

Laiku, pagal numatytus teisės aktų reikalavimus buvo išduodamos licencijos bei leidimai verstis mažmenine prekyba alkoholio, tabako gaminiais, nefasuotu variklių benzinu, dyzelinu (dyzeliniais degalais), suskystintomis dujomis, skirtomis autotransporto priemonėms, biodyzelinu, suskystintomis naftos dujomis, pirotechnikos, visų rūšių transporto, supirkti skirtų realizuoti netauriųjų  metalų laužą ir atliekas, šilumos tiekimo, loterijų organizavimo. 
Per 2009 m. buvo išduotos, papildytos, patikslintos 109 licencijos ir leidimai. Buvo panaikintos 6 licencijos. Keturios įmonės buvo įspėtos apie galimą licencijų galiojimo sustabdymą ar galiojimo panaikinimą dėl licencijuojamos veiklos pažeidimų. 

Palyginus su 2008 metais veiklos licencijų ir leidimų išduota 7 mažiau. Manome, kad šį  sumažėjimą lėmė ekonomikos sulėtėjimas tiek rajono savivaldybėje, tiek šalyje. 
Adresų suteikimas
Toliau buvo formuojamos rajono savivaldybės gyvenamosiose vietovėse adresų schemos, suteikiami pavadinimai gatvėms ir suteikiami adresai objektams. Iš viso šiuo metu yra parengtos 66 gyvenamųjų vietovių  adresų schemos, tai yra 91 proc. nuo bendro gyvenamųjų vietovių, kurios turi daugiau kaip 20 adresų objektų, skaičiaus.

Daugiabučių namų modernizavimo programa

Senstant gyvenamųjų namų fondui ir brangstant energijos ištekliams, vis aktualesnė tampa racionalaus energijos vartojimo daugiabučiuose gyvenamuosiuose namuose problema. 

2009 metais daugiabučių namų butų savininkai buvo skatinami atnaujinti (modernizuoti) daugiabučius namus, jiems buvo organizuoti mokymai ir seminarai pastatų renovacijos, organizaciniais valstybės paramos daugiabučiams namams modernizuoti klausimais, tačiau valstybės paramai reikalingų lėšų trūkumas stabdė programos įgyvendinimą, o pasikeitusi šalies ekonominė situacija daugeliui daugiabučių namų gyventojų sumažino dalyvavimo programoje galimybes ir ekonominį tikslingumą. 

Vartotojų teisių apsauga

2009 metasi skyriaus darbuotojai nagrinėjo gautus vartotojų prašymus ir skundus, susijusius su vartotojų teisių pažeidimais: dėl šilumos ir karšto vandens tiekimo paslaugų – 1, dėl kelių, gatvių ir kiemų remonto-3; dėl mažmeninės prekybos alkoholiniais gėrimais-2; dėl pastatų priežiūros -2, gauta daug gyventojų nusiskundimų dėl nekokybiško rangovų darbo ir kt. klausimais. Darbuotojai  koordinavo, vykdė operatyvias apklausas, rinko statistinius duomenis ir tarpininkavo vartotojams tarp savivaldybės ir vartotojų teisių apsaugos tarnybos Marijampolės apskrityje.

ES Paslaugų direktyva

Įgyvendinant ES Paslaugų direktyvą, per 2009 m. sausio – spalio mėnesius atlikta paslaugų sektorių reglamentuojančių rajono savivaldybės teisės aktų peržiūra dėl jų atitikties 2006 m. gruodžio 12 d. Europos Parlamento ir Tarybos priimtai direktyvai 2006/123/EB d l paslaugų vidaus rinkoje (toliau – Paslaugu direktyva). Parengti ir pateikti savivaldybės tarybai svarstyti Paslaugų direktyvai prieštaraujančių savivaldybės teisės aktų pakeitimai. Priimti teisės aktų pakeitimai, žymiai supaprastino formalumus ir sudaro galimybę verslui greičiau ir paprasčiau atlikti visas procedūras ir formalumus, būtinus leidimams (licencijoms), suteikiantiems teisę teikti paslaugas Šakių rajono savivaldybėje, gauti.

Viešieji pirkimai

Savivaldybės administracija pagal Lietuvos Respublikos viešųjų pirkimų įstatymo 4 straipsnio 1 dalies 1 punktą yra priskiriama perkančiajai organizacijai, todėl prekių, paslaugų ar darbų pirkimus privalo organizuoti ir atlikti vadovaudamasi Lietuvos Respublikos viešųjų pirkimų įstatymu. 

Viešojo pirkimo komisija nuo 2009 m. sausio 1 d. iki 2009 m. gruodžio 31 d. organizavo ir atliko 62 mažos vertės pirkimų procedūras, iš jų: prekių pirkimų vertė – 82,9 tūkst. Lt, paslaugų pirkimų vertė – 244,5 tūkst. Lt, darbų pirkimų vertė – 3128,0 tūkst. Lt. Atlikta 20 pirkimų supaprastintų skelbiamų derybų būdu; 2 – supaprastinto atviro konkurso būdu, 6 - neskelbiamų supaprastintų derybų būdu. 

ŠVIETIMO IR SPORTO SKYRIUS

Švietimo įstaigų tinklo optimizavimas
                  2009 metais ir toliau vyko švietimo tinklo pertvarkymas. Likviduoti Patašinės, Liepalotų ir Bunikių pradinio ugdymo skyriai. Barzdų pagrindinio ugdymo skyrius reorganizuotas į pradinio ugdymo skyrių. Žvirgždaičių ir Panovių pagrindinės mokyklos (1-10) reorganizuotos į pagrindines (1-8). Įsteigtos priešmokyklinio – ikimokyklinio ugdymo klasės Siesartėnų ir Sudargo Martyno Sederevičiaus pagrindinėse mokyklose bei priešmokyklinė klasė Kudirkos Naumiesčio Vinco Kudirkos gimnazijos ikimokyklinio ugdymo skyriuje „Linelis“.

Vaikų ir jaunimo  užimtumas
                 Rajono bendrojo lavinimo mokyklų  neformaliajame ugdyme dalyvavo 5136 mokiniai, veikė 302 įvairaus profilio būreliai, kuriems buvo skirtos 499,5 valandos. 38 olimpiadose ir konkursuose dalyvavo 1065 mokiniai. Aukščiausias pasiekimas – Lukšių Vinco Grybo vidurinės mokyklos mokinys Adas Burkšaitis pasaulinėje informacinių technologijų olimpiadoje laimėjo trečiąją vietą. Meno mokyklą lankė 325 rajono moksleiviai, Jaunimo kūrybos ir sporto centrą  -  290 mokinių. Rajono Pedagoginės psichologinės tarnybos įskaitoje buvo 409 vaikai su specialiaisiais poreikiais ir 566 vaikai su kalbos ir komunikacijos sutrikimais. Organizuojant vaikų ir jaunimo laisvalaikio užimtumą, buvo įgyvendintos 34 vaikų socializacijos, 18 pilietinio ir tautinio ugdymo konkursų programos. Moksleiviams surengtos 39 įvairiausios sporto varžybos ir turnyrai.  Vaikų užimtumui maksimaliai panaudoti mokyklų sporto aikštynai, sporto salės.

Mokymo įstaigų materialinės bazės modernizavimas 
                  Švietimo įstaigos per 2009 m. pagerino maisto ruošimo patalpų būklę. Daugelyje įstaigų padaryti remontai, atnaujinta maisto gaminimo įranga. Kidulių pagrindinė mokykla gavo naują „geltonąjį mikroautobusą”, kuris padėjo teigiamai spręsti mokinių pavežėjimo klausimus. Plokščių vidurinei mokyklai taip pat nupirktas naujas mikroautobusas. Kidulių mokyklos autobusas perduotas Paluobių mokyklai. Šakių “Aukuro” pagrindinės mokyklos transportas perduotas Kidulių pagrindinei mokyklai vežti Voverių mokinius į Kidulius. Duris atvėrė naujas sporto kompleksas, juo naudojasi suaugę sportininkai, Šakių „Žiburio” gimnazijos gimnazistai bei Šakių Jaunimo kūrybos ir sporto centro ugdytiniai. Švietimo ir mokslo ministerija Lukšių Vinco Grybo vidurinei mokyklai respublikinei informacinių technologijų olimpiadai organizuoti skyrė 30 nešiojamų kompiuterių ir dvi multimedijas už 55,2 tūkst. Lt.

Vykdomi šie „Mokyklų tobulinimo programos +“ projektai: „Bendrojo lavinimo mokyklų modernizavimas”, „Bendrojo lavinimo mokyklų bibliotekų modernizavimas“, „Technologijų, menų ir gamtos mokslų mokymo infrostruktūra“. Programose dalyvauja dešimt rajono mokyklų, jau pradėtos tiekti mokymo priemonės.

Švietimo paslaugų kokybės gerinimas                 

                  Skyriaus specialistas nuolat administruoja ir atnaujina Švietimo ir sporto skyriaus interneto svetainę, kurioje pateikiama mokykloms reikalinga informacija. Mokinių ir mokytojų duomenų bazės atnaujinamos du kartus per metus, rugsėjo 1 d. ir sausio 1 d. duomenimis. Pagal rugsėjo 1 d. duomenis formuojamas mokinio krepšelis, kuris yra tikslinamas pagal sausio 1 d. duomenis.

                  Vykdant Švietimo įstatymo 36 str. 1 ir 4 p. organizuojamas mokinių pavežėjimas į mokyklas. 2009 m. pavežėti 2183 mokiniai. 

                  Švietimo skyriaus specialistai per 2009 m. atliko tam tikras temines patikras visose švietimo įstaigose. Apie rajono švietimo kokybę kalba 2009 m. abiturientų stojimo į aukštąsias mokyklas skaičius. Iš 430 abiturientų į aukštąsias mokyklas įstojo 196 (45,6 procento). 22 abiturientai atestatus gavo su pagyrimu.              

Jaunimo ir suaugusiųjų sportinio užimtumo skatinimas                  

                  Greta mokyklose vykstančių fizinio lavinimo pamokų, įvairiausių moksleiviškų sporto varžybų Šakių jaunimo kūrybos ir sporto centras per metus organizavo 15 rajoninių varžybų, kuriose dalyvavo 868 moksleiviai.

                 Vykdant 2009 m. sveikatingumo ir sporto priemonių programą organizuoti 42 sportiniai renginiai suaugusiems ir jaunimui, kuriuose dalyvavo 2292 asmenys.

                  Veikia 12 sporto klubų, jie surengė 74 įvairius renginius, kuriuose dalyvavo 1918 įvairaus amžiaus sportininkų. 

                  Aukščiausias pasiekimas rajono sporte - Kęstutis Tarnauskas pasaulio rankų lenkimo čempionate iškovojo nugalėtojo vardą.

SOCIALINĖS PARAMOS SKYRIUS


2009 metais socialinėms išmokoms buvo panaudota 27378351,50 Lt, iš to skaičiaus:


 vaiko ir šalpos išmokoms panaudota  23648124,59 Lt, iš to skaičiaus:


5172 šeimoms išmokėta išmoka vaikui – 6650775,93 Lt;


328 šeimoms išmokėta vienkartinė išmoka, gimus vaikui – 467480,00 Lt;


99 šeimoms išmokėta vienkartinė išmoka nėščiai moteriai – 25740,00 Lt;


187 šeimoms išmokėta vaiko globos (rūpybos) išmoka – 1264260,34 Lt;


57 šeimoms išmokėta vienkartinė išmoka būstui įsigyti arba įsikurti – 238787,75 Lt.

                     2948 asmenims išmokėta šalpos išmoka -14960568,33 Lt;


94 asmenims išmokėta transporto išlaidų kompensacija – 40512,24 Lt.

                     socialinėms paramos išmokoms panaudota 3018977,91 Lt, iš to sk.:     

1212 šeimų  mokėta socialinė pašalpa - 2541483,26 Lt;

8413 šeimų išmokėtos būsto šildymo išlaidų ir išlaidų vandeniui kompensacijos – 477494,65 Lt.             


525 asmenims išmokėta  speciali laidojimo pašalpa – 546000,00 Lt;


85 šeimoms išmokėta vienkartinė pašalpa (ligos, stichinės nelaimės atveju, dėl sunkios materialinės padėties) – 63530,00 Lt. 


31 asmenims, grįžusiems iš laisvės atėmimo vietų, išmokėta vienkartinė pašalpa - 4030,00 Lt.

    
Išmokėta spec. lengvojo automobilio įsigijimo, techninio pritaikymo išlaidų kompensacija 3 šeimoms, auginančioms neįgalų vaiką, – 12480,00  Lt.

                                                   



 Vienkartinėms kompensacijoms iš valstybės biudžeto buvo panaudota 85209,00  Lt, iš to sk.:


1 šeimai išmokėta valstybinė finansinė parama užsienyje mirusio (žuvusio) palaikams parvežti - 7020,00 Lt;


2 šeimoms išmokėta vienkartinė pašalpa kariui savanoriui laidoti - 5200,00 Lt. 


Vienkartinė pašalpa žuvusių pasipriešinimo 1940-1990 metų okupacijoms dalyvių šeimoms buvo išmokėta 5 šeimoms – 72989,00 Lt.


Vykdomas susirašinėjimas su VSDFV Užsienio išmokų tarnyba dėl asmenų, išvykusių į Europos Sąjungos šalis. 2009 m. susirašinėjimas vyko dėl 18 asmenų. Teikta informacija motinoms, užauginusioms 5 vaikus. Socialinės apsaugos ir darbo ministerijai buvo pateikti 2 daugiavaikių motinų dokumentai valstybinei II laipsnio pensijai gauti. 


2009 m. Lietuvos gyventojų genocido ir rezistencijos tyrimo centrui pateikti 9 rajono gyventojų prašymai nukentėjusio asmens teisiniam statusui gauti. 


Dalyvauta 20-yje savivaldybės Paramos teikimo komisijos posėdžių, parengta 170 administracijos direktoriaus įsakymų ir 18 tarybos sprendimų. Dalyvauta 40 teismo posėdžių, pateiktos 29 išvados dėl rūpybos nustatymo ir rūpintojo paskyrimo, dėl globos nustatymo ir globėjo paskyrimo. 

Specialiųjų poreikių lygio nustatymas pensinio amžiaus asmenims:

 priimti dokumentai iš 387 pensinio amžiaus asmenų, jiems nustatyta :                             

248 - iems – didelių specialiųjų poreikių lygis,

                     137- iems – vidutinių specialiųjų poreikių lygis.


dviems – nedidelių specialiųjų poreikių lygis.

     
Per 2009 metus įvyko 18 specialiųjų poreikių lygio nustatymo komisijos posėdžių, parengti 387 administracijos direktoriaus įsakymai neįgaliesiems dėl specialiųjų poreikių tenkinimo, išrašyti ir išduoti šiems asmenims neįgaliojo pažymėjimai.

     
2009 m. 26 pensinio amžiaus asmenys, turėję nustatytas invalidumo grupes be termino, kreipėsi dėl invalidumo grupių prilyginimo specialiųjų poreikių lygiui. Šiems asmenims parengti 26 administracijos direktoriaus įsakymai, sprendimai, išrašyti ir išduoti neįgaliojo pažymėjimai.

    
 Būsto pritaikymas žmonėms su negalia:

     
Priimti 36 prašymai būsto pagerinimui. Būsto pritaikymo žmonėms su negalia komisija, vadovaudamasi būsto pritaikymo poreikio vertinimo metodika, patikrino pateiktus dokumentus ir sudarė eilę. Pagal patvirtintą sąmatą komisija patikrino ir įvertino būsto pritaikymo poreikį  9 asmenims. Jiems buvo pritaikytas būstas, iš viso už 141,3 tūkst. Lt, iš jų - 117,6 tūkst. Lt iš valstybės biudžeto, 28,3 tūkst. Lt - iš savivaldybės biudžeto.                                                                    


2009 metais paramai maisto produktais gauti iš intervencinių atsargų Šakių savivaldybėje kreipėsi 8374 labiausiai nepasiturintys rajono gyventojai. Paramą gavo 6 kartus per metus. Organizuotas produktų parvežimas, paskirstymas, iš viso per metus išdalinta 206,5 tonų 15 pavadinimų maisto produktų. Teiktos ataskaitos Caritui.


2009 metais gauta 15 prašymų ilgalaikei socialinei globai, 12 asmenų parengti dokumentai, administracijos direktoriaus įsakymai dėl ilgalaikės socialinės globos paslaugų gavimo. Ruošiamos sutartys dėl lėšų kompensavimo ilgalaikės socialinės globos įstaigose. Keičiantis asmenų gaunamų pajamų dydžiui bei ilgalaikės socialinės globos kainoms įstaigose, daromi sutarčių pakeitimai, asmenų mokėjimo už paslaugas dydžio paskaičiavimas. Tokių asmenų  per 2009 m. buvo 40. Asmenys apgyvendinti Kukarskės globos namuose ir Marijampolės apskrities pavaldumo globos įstaigose. Per 2009 m. įvyko 9 paslaugų skyrimo komisijos posėdžiai dėl ilgalaikės socialinės globos skyrimo bei mokėjimo už paslaugas į namus dydžio nustatymo. Priimti prašymai dėl paslaugų į namus suteikimo, iš viso kreipėsi 46 asmenys, paslaugos suteiktos 11 asmenų.


Per 2009 metus aptarnauti  13129 klientai,  suteikta informacija, konsultacija lengvatų neįgaliesiems, specialiųjų poreikių klausimais, piniginės socialinės paramos, išmokų vaikams, šalpos išmokų skyrimo ir mokėjimo, socialinių paslaugų gavimo klausimais, paramos maisto produktais klausimais.


Skyriuje gautas 11391 dokumentas, išsiųsti 604 raštai, 6326 pranešimai dėl išmokų skyrimo, išduotos 1172 pažymos. 


Per 2009 m. socialinio darbo organizatoriams surengti 4 susirinkimai. Rugsėjo mėnesį paminėta Socialinio darbuotojo dienai, įvyko vienas socialinių paslaugų įstaigų, dienos centrų, vadovų susirinkimas.


Pasveikinti 5 šimtamečiai rajono gyventojai, dalyvauta 17-oje neįgaliųjų ir pagyvenusių žmonių renginių.


Parengtas ir laimėtas tarptautinis projektas ,,Integracija be ribų”.

ŽEMĖS ŪKIO SKYRIUS


Praėjusiais metais Žemės ūkio skyriuje dirbo 11 darbuotojų (10,5 etato), iš kurių – 7 valstybės tarnautojai, 4 darbuotojai, dirbantys pagal darbo sutartis. Žemės ūkio funkcijų administravimą seniūnijų teritorijose vykdė 15 darbuotojų ( 10, 75 etato), dirbančių seniūnijose. 

          
Pagrindinis skyriaus darbas-valstybinių žemės ūkio funkcijų vykdymas ir administravimas bei savivaldybės funkcijos- valstybinės žemės nuomos administravimas.

         
Per metus skyriuje užregistruoti 647  gauti raštai, išsiųsti  549 raštai, interesantams paruoštos ir išduotos 423 pažymos. Į daugelį klausimų atsakyta bei pateikta įvairi informacija telefonu, faksu bei elektroniniu paštu. Kontroliuojama, kad į raštus būtų atsakoma laiku. 

         
Trumpai pateiksime pagrindinių darbų apžvalgą pagal atskiras šakas bei programas:

ŪKININKŲ ŪKIŲ IR ŽEMĖS ŪKIO KAIMO VALDŲ REGISTRAS, PASĖLIŲ DEKLARAVIMAS

             
2009 m. gruodžio 31 d. rajone buvo 3500 ūkininkų ūkiai. Per 2009 metus įregistruoti 93 ūkininkų ūkiai, išregistruota -190. Stambiausi ūkininkai: A. Blockis-1126,13 ha, A. Matijošaitis-1036,83 ha, R. Maksvytis-1033,27 ha.

          
2009 m. balandžio-gegužės mėnesiais žemės ūkio naudmenas ir pasėlius deklaravo 3886 žemdirbiai. Deklaruotas 88037,98 ha bendras dirbamos žemės plotas, iš to sk: žieminių kviečių - 28480,71 ha, vasarinių kviečių-5884,63 ha, miežių - 7998,82 ha, cukrinių runkelių-1102,80 ha, žieminio rapso-6094,01 ha, vasarinio rapso-6401,74 ha.

PIENO GAMYBOS KVOTŲ, DRAUDIMO ĮMOKŲ, PASKOLŲ PALŪKANŲ, PARAMOS NELAIMĖS ATVEJU KOMPENSAVIMO ADMINISTRAVIMAS

           
2009 m. gruodžio 31 d. Šakių rajone buvo 1845 gamintojai, turintys pieno kvotas. Bendras kvotos dydis-81084 t. Šiuo metu įvykdyta kvota sudaro 66,31 proc. nuo bendrosios rajono pieno kvotos. Vykdant pieno kvotų administravimą, per 2009 metus gamintojai pateikė 27 paraiškas/pranešimus (K1-K12 formas) pieno kvotų administravimui. Per 2009 metus įvyko du pieno kvotų aukcionai- kovą ir lapkritį. 

             2009 m. liepos mėnesį buvo pradėtos mokėti atsietos išmokos už rinkai pateiktą pieną. Už vieną toną buvo mokama 87 Lt. Iš ūkinių subjektų priimta 15 asmeninių prašymų dėl pieno kvotų susigrąžinimo iš specialiojo rezervo, taip pat 15 prašymų paimti pieno kvotą į rezervą, 44 prašymai išmokėti atsietas išmokas už gyvulius ar pieną (pagal paveldėjimą, patikslinus duomenis apie skerdimą). Iš viso-74 vnt.

        
Dėl ilgalaikių paskolų dalies palūkanų kompensavimo nesikreipė nė vienas ūkio subjektas, dėl trumpalaikių -20. Kas ketvirtį buvo rengiamos pažymos Nacionalinei mokėjimo agentūrai prie Žemės ūkio ministerijos apie lėšų poreikį palūkanoms kompensuoti, iš viso buvo 140 atvejų. 2009 metais dėl draudimo įmokų kompensavimo kreipėsi 11 ūkinių subjektų.

         
Per 2009 metus priimtas 1 ūkininko prašymas nuostoliams dėl fitosanitarijos priemonių taikymo iš dalies kompensuoti.

         
Gyvulių augintojai konsultuoti dėl jiems priklausančių išmokų, o pastebėjus neatitikimus dėl jiems priklausančių išmokų pradėti rašyti prašymai išmokoms skirti. Pieno gamintojai bei kiti ūkiniai subjektai taip pat  buvo nuolat  konsultuojami Žemės ūkio skyriuje ar telefonu, svarbi informacija skelbiama vietiniuose laikraščiuose bei savivaldybės tinklalapyje. 

        
Kiekvieną mėnesį (iki spalio mėn.) Šakių rajono merui ir LR Žemės ūkio ministerijai buvo pateikta mėnesinė ataskaita apie Šakių rajono supirkimo įmonių ir bendrovių atsiskaitymus su žemdirbiais už superkamą žemės ūkio produkciją. 2009 m. rugsėjo 30d. įsigaliojus nutarimui Nr. 1237, nuo 2009 m. spalio 1d. ataskaita neteikiama.

 TECHNIKOS REGISTRAVIMAS, TECHNINĖS APŽIŪROS

         
2009 metais skyriuje atlikta 911 operacijų  žemės ūkio technikos įregistravimui, išregistravimui bei duomenų keitimui. 

         
Paruoštos 172 pažymos Nacionalinei mokėjimo agentūrai  apie žemės ūkio technikos įsigijimą 

        
Paruošta 51 pažyma  apie traktorininkų pažymėjimų išdavimą. Išduoti 22 purkštuvų pažymėjimai.

        
Pagal paskelbtą grafiką atliktos  žemės ūkio technikos apžiūros 44 rajono vietose. Papildomai pagal individualius žemdirbių iškvietimus atlikta  512 techninių apžiūrų. Iš viso per 2009 metus atlikta  4821 traktorių, kombainų bei priekabų techninė apžiūra.

        
Į  biudžetą surinkta 98661 Lt pajamų.

 MELIORACIJOS ĮRENGINIŲ PRIEŽIŪRA

        
2009 m. iš valstybės biudžeto buvo skirta 2097tūkst. Lt, iš jų investicijų lėšos-1502 tūkst. Lt, turto nedidinančios lėšos -595 tūkst. Lt. Patikslinus valstybės biudžetą, leista atlikti melioracijos statinių remonto, rekonstrukcijos ir priežiūros darbų už 1090 tūkst. Lt, iš jų investicinės lėšos-770 tūkst. Lt, turto nedidinančios lėšos-320 tūkst. Lt, o tai sudaro tik 52 proc.  metų pradžioje skirtų lėšų, arba tik 46 proc. palyginus su 2008 m. finansavimu.

       
 Iš investicinių lėšų atlikti darbai:

        
1. Šakių rajono Kudirkos Naumiesčio seniūnijos Panovių kaimo (buv. „Šešupės“ t.ū.) melioracijos projekto Nr. 14 sausinimo sistemos Nr. 47 valstybei priklausančių drenažo rinktuvų remonto ir rekonstrukcijos darbai. Projekto vertė- 130496 Lt. 

        
2. Šakių rajono Sintautų seniūnijos Gaisrių kaimo griovio P-3 ir jo statinių remonto ir rekonstrukcijos darbai. Projekto vertė- 24230 Lt.

        
3. Šakių rajono Siesarties upelio Aukštupio baseino griovio S-23 ir sausinimo sistemos Nr. 2 remonto ir rekonstrukcijos darbai. Projekto vertė- 94597 Lt. 

        
4. Avarinių gedimų valstybei priklausančiuose drenažo rinktuvuose ir hidrotechniniuose statiniuose, remonto Šakių rajone darbai. Projekto vertė- 56200 Lt.

        
5. Šakių rajono Sintautų ir Griškabūdžio seniūnijose griovio Penta-1 ir jo statinių remonto ir rekonstrukcijos darbų dalies už 454035 Lt.

        
6. Atlikta projektavimo ir projektų ekspertizės darbų už 46758 Lt.

       
 Iš turto nedidinančių lėšų atlikti darbai:

       
Šakių rajono melioruotos žemės ir melioracijos statinių kompiuterinės apskaitos, centrinės duomenų bazės palaikymo, tobulinimo, duomenų koregavimo, melioracijos darbuotojų apmokymo, operatyvinės mėnesinės informacijos apie atliktus melioracijos darbus surinkimo ir apdorojimo bei programų „Melioracijos darbų sąmatiniai skaičiavimai“, eksploatavimo ir normatyvinių bazių palaikymo ir respublikinės duomenų bazės Mel_DB10 Lt duomenų bazės palaikymas ir koregavimo paslaugos -17500 Lt. Šakių rajono griovių kraštų, šlaitų ir dugno šienavimas bei griovių priežiūros darbai - 53,66 ha už 154031 Lt. Šakių rajono melioracijos hidrotechninių statinių priežiūros darbai (tiltų - 1 vnt., pralaidų -1 vnt., užtvankų-8 vnt.)- už 39808 Lt.

 
Avarinių gedimų valstybei priklausančiuose drenažo rinktuvuose ir hidrotechniniuose statiniuose pašalinimas. Priimti 64 prašymai valstybei priklausančių melioracijos statinių remontui atlikti. Atlikti remonto darbai 44 ūkininkų ir žemės ūkio bendrovių laukuose.

        
Išduota 21 techninių sąlygų statiniams melioruotoje žemėje ir kaimo vietovėje projektuoti išvada.

         
Žemės ūkio skyriaus specialistai konsultuoja ir veda mokymus ūkininkams apie smulkių melioracijos statinių priežiūrą ir remonto darbus, avarinių gedimų šalinimą.

        
Vadovauta ruošiant Šakių tvenkinio ir Kudirkos Naumiesčio Šešupės upės būklės gerinimo projektus, finansuojamus iš ES lėšų pagal sanglaudos skatinimo veiksmų programą.

         
Rajone įsteigtos dvi melioracijos sistemų naudotojų asociacijos (Pajotijų ir „Suvalkijos drenažas“). Konsultuojamasi, dalyvaujama partnerio teisėmis teikiant projektus, kurių vertė po 1.150 mln. Lt.

        
Buvo atlikti du žemės naudojimo patikrinimai. Nustatyti pažeidimai ir surašytos baudos dėl neteisingai eksploatuojamų melioracijos statinių. Pažeidimai taisomi. Atliktas tvenkinių hidrotechninių statinių būklės įvertinimas. Hidrotechninių statinių, kuriuos prižiūri Šakių rajono savivaldybės administracijos Žemės ūkio skyrius, būklė gera.

 KITŲ PROGRAMŲ ADMINISTRAVIMAS

          
Vadovaujantis  Finansų ministerijos viršininko 2002m. gruodžio 24 d. įsakymu Nr. 375, Valstybinės žemės nuomos mokesčio administravimą vykdo rajonų savivaldybės. Mūsų rajone šį darbą atlieka Žemės ūkio skyrius. 2009 metais valstybinės žemės nuomotojų buvo 5650, iš jų 120 juridiniai asmenys. Jiems paskaičiuotas žemės nuomos mokestis ir atspausdintos deklaracijos ir kvitai.

        
Suteiktos valstybės pagalbos registrui pateikta duomenų apie 40 lengvatų, suteiktų  ūkiniams subjektams. Paruoštos 54 pažymos apie valstybės pagalbą, 53 pažymos-apie valstybinės žemės nuomą.

          
2009 metais priimti 102 prašymai paramai už papildomą bičių maitinimą gauti.

          
Rajono žemdirbiai  buvo nuolat konsultuojami visais aktualiais žemės ūkio klausimais.

          
Kiekvieną mėnesį skyrius veda žemdirbių susirinkimus, kuriuose nagrinėjamos aktualiausios žemdirbių problemos, teikiama informacija, atsakoma į iškilusius klausimus. Susirinkimuose kviečiami dalyvauti įvairių valstybinių įmonių, žemdirbių savivaldos organizacijų  bei privačių firmų atstovai.

           
Skyriaus darbuotojai dalyvavo Žemės ūkio ministerijos, Nacionalinės mokėjimo agentūros prie Žemės ūkio ministerijos, VĮ Žemės ūkio informacijos ir kaimo verslo centro, LR Žemės ūkio rūmų, Marijampolės  apskrities administracijos bei savivaldybės administracijos rengiamuose pasitarimuose, seminaruose, konferencijose.

          
Skyriaus darbuotojai nuolat kelia kvalifikaciją, gilina profesines žinias kompiuterinio raštingumo, žmogiškųjų išteklių plėtros ir  pagal kitas programas, bei  projektus.

	Eil. Nr.
	Įmonės pavadinimas, asmens kodas, pavardė
	Bendras deklaruotas plotas, ha
	Gyventojų pajamų  mokestis

	
	
	
	Išskaityta iš dirbančiųjų atlyginimo Lt
	Išskaityta už žemės nuomą Lt

	1. 
	UAB „Grūduva“
	4107,33
	380019
	87203

	2. 
	L. Stonkuvienės agroserviso įmonė
	3785,55
	85092
	27914

	3. 
	Šakių rajono Lukšių ŽŪB
	3367,21
	435112
	52968

	4.
	Šakių rajono Kubilių ŽŪB
	1581,72
	96714
	34304

	5. 
	Šakių rajono Griškabūdžio ŽŪB
	1581,04
	221753
	68106

	6.
	Šakių rajono Voniškių ŽŪB
	1346,47
	111175
	19709

	7. 
	UAB „Agrolina“
	1262,45
	64143
	88272

	8. 
	UAB „Noragra“ 
	1167,19
	122684
	63645

	9. 
	Šakių rajono Plokščių ŽŪB
	1118,33
	74870
	12711

	10. 
	UAB „Šaka“ 
	1068,17
	55633
	46800

	11. 
	UAB „Stagro“
	1056,88
	95261
	2774

	12. 
	Šakių rajono „Grinaičių“ ŽŪB
	828,6
	21502
	766

	13. 
	UAB „Barzdų agroservisas“ 
	689,23
	11390
	18683

	14. 
	ŽŪB „Norvestas“ 
	489,02
	21126
	11351

	IŠ VISO ŽŪ bendrovės
	23449,5
	1796474
	535206

	15. 
	Antanas Blockis
	1126,13
	4244
	0

	16.
	Antanas Matijošaitis
	1036,83
	3661
	0

	17. 
	Raimondas Maksvytis
	1033,27
	2495
	0

	18.
	Sigitas Stanaitis
	993,63
	14817
	0

	19.
	Juozas Antanavičius
	703,1
	2675
	0

	20. 
	Rimas Šlapikas
	677,84
	4680
	0

	21. 
	Kęstutis Bacevičius
	600,85
	5536
	0

	22.
	Zigmas Balkojis
	578,41
	477
	0

	23. 
	Aldona Naujokaitienė
	483,09
	1751
	0

	24.
	Roma Masevičienė
	482,52
	1866
	0

	25. 
	Algimantas Bublaitis
	473,58
	0
	0

	26.
	Albinas Zokaitis
	458,31
	4524
	0

	27.
	Gintautas Orintas
	414,74
	1040
	0

	28.
	Zenonas Zakarauskas
	394,26
	1743
	0

	29.
	Roma Mockaitienė
	387,43
	3645
	0

	30.
	Juozas Valaitis
	385,73
	1830
	0

	31.
	Juozas Mockevičius
	380,06
	1078
	0

	32.
	Virginijus Tirlikas
	367,96
	0
	0

	33. 
	Valė Markauskienė
	362,88
	1739
	0

	34.
	Valentinas Kamaitis
	352,23
	1405
	0

	35.
	Edmundas Raškauskas
	348,06
	0
	0

	36.
	Kęstutis Daugėla
	328,69
	5210
	0

	37.
	Mindaugas Martinaitis
	307,67
	1052
	0

	38.
	Anelė Kantautienė
	306,94
	1199
	0

	39.
	Rimvydas Karalius
	306,94
	2074
	0

	40.
	Juozas Bartkus
	305,95
	454
	0

	41.
	Leonas Galginaitis
	305,36
	2145
	0

	42.
	Vidmantas Martinaitis
	302,83
	1010
	0

	IŠ VISO ūkininkai
	14535
	70328
	0

	IŠ VISO

valdo žemės apmokestintų sklypų
	ŽŪ bendrovių
	23449,5
	0
	0

	
	ūkininkai
	59991,9
	0
	0

	SODRA
	bendrovės
	
	3712712
	0

	
	ūkininkai
	
	145344
	0


KULTŪROS IR TURIZMO SKYRIUS


Lėšos.  Kultūros įstaigų išlaikymui buvo skirta 3133,3  tūkst. Lt, kultūros programai skirta 145,447 Lt. Kultūros srities investicinių projektų pasirengimui panaudota 370 tūkst. Lt. Iš viso kultūrai ir turizmui skirta 3648,747, kas sudarė 4,48 proc. nuo bendro rajono biudžeto . Kultūros įstaigos per įvairius Lietuvos fondus pritraukė veiklai 160 tūkst. Lt. Daugiausia lėšų pritraukė Kultūros ir turizmo skyrius, Zanavykų krašto muziejus, Šakių, Gelgaudiškio kultūros centrai. 

     
Kultūros įstaigų specialiųjų programų lėšos sudarė113705 Lt, lėšos kultūrinei veiklai  gautos iš rėmėjų -78398,34 Lt

      
Bazė. Šakių viešojoje bibliotekoje suremontuotas vaikų literatūros skyrius, likęs senajame bibliotekos pastate. Seniūnų pastangomis suremontuotas Barzdų laisvalaikio centro darbuotojų kabinetas, remontuojamas Lukšių kultūros centras.  Parengti projektai ES finansavimui gauti „Zanavykų krašto muziejaus plėtra”, „Mažųjų miestelių turizmo galimybės”, kuriuos įgyvendinus žymiai pagerės Zanavykų krašto muziejaus, Sintautų ir Gelgaudiškio kultūros centrų bazė. Projektų įgyvendinimas prasidės 2010 m. 


Paveldas.  Bendromis Kultūros ministerijos ir savivaldybės lėšomis buvo tvarkomi Sudargo piliakalniai: atliekami tyrinėjimo, krūmų ir medžių šalinimo darbai, aukštinamas Vorpilis ir kt. Tam buvo skirta 300 tūkst.Lt nacionalinio ir 10 tūkst.Lt savivaldybės biudžeto lėšų. Toliau buvo dirbama Zyplių dvare: restauruojamas centrinių rūmų fasadas. Tam buvo skirta 200 tūkst.Lt  nacionalinio ir 30 tūkst.Lt savivaldybės biudžeto lėšų. Zanavykų krašto muziejus bei Kultūros ir turizmo skyrius vykdė leidybinius paveldo projektus „Šakių krašto kultūros paveldas” ir „Zanavykų krašto kryžiai”, kurių rezultatas – leidiniai apie mūsų krašto kryžius, kultūros paveldą. Restauruotos aštuonios  Pr. Sederevičiaus skulptūros. Projektas bus tęsiamas ir 2010 m. Parengta visa techninė dokumentacija projekto „Zyplių dvaro sodybos pritaikymas turizmui”, J. Jablonskio sodybos pastatų restauravimui iš ES lėšų. Abiejų projektų rangos darbai turi prasidėti 2010 m.

 
Rajono savivaldybės viešojoje bibliotekoje ir 24 jos padaliniuose per praėjusius metus įsiregistravo 9334 skaitytojai  (2007 m.- 9958, 2008 m -9135 ). 


Sumažėjo bibliotekų aprūpinimas naujomis knygomis. Per 2009 metus rajono bibliotekos gavo 4295 fizinių vienetų naujų knygų (2007 m.- 5370, 2008 m.- 5983). Jų  įsigijimui buvo išleista 68,8 tūkst. Lt  (2007 m. -84,1 tūkst. Lt, 2008m.- 97,3 tūkst. Lt  ) , periodinių leidinių prenumeratai skirta 19,8 tūkst. Lt (2007 m.-20 tūkst. Lt., 2008 m.- 25 tūkst. Lt). Biblioteka dalyvavo Nacionalinės Martyno Mažvydo bibliotekos projekte „Bibliotekos pažangai“. Projekto lėšomis atnaujinta kompiuterinė įranga Šakių viešojoje bibliotekoje, Kudirkos Naumiesčio, Gelgaudiškio, Barzdų, Kriūkų padaliniuose. Įsteigtas viešosios interneto prieigos taškas Lukšių padalinyje.
     

Daug dėmesio skiriama bibliotekų automatizacijai ir kompiuterizacijai. Lietuvos integralios bibliotekų informacinės sistemos (LIBIS) programa. Visiškai baigta įdiegti skaitytojų aptarnavimo posistemė. Naujų knygų įrašai siunčiami į Lietuvos bibliotekų suvestinį katalogą. Į elektroninį katalogą įtrauktos visos viešojoje bibliotekoje esančios knygos.  
          
Mėgėjų meno kolektyvų veikla. Svarbiausias mėgėjų meno kolektyvų rezultatas buvo pasirengimas ir dalyvavimas Lietuvos vardo tūkstantmečio Dainų šventėje, zanavykų šokių šventėje ir kituose jubiliejiniuose renginiuose. Dainų švenčių tradicijų palaikyme dalyvauja apie 45 kolektyvai . Kultūros, laisvalaikio centruose, laisvalaikio salėse iš viso veikė 94 meno mėgėjų kolektyvai. Jų veikloje dalyvauja 1328 dalyviai, iš jų vaikų ir jaunimo - 35 kolektyvai, 526 dalyvių. Nuosekliai dirba ir pasiekia gerų rezultatų vokaliniai ansambliai „Gaudenė“, „Akordas“, (Šakių k.c.),  „Mozaika” (Sintautų k.c.), Lekėčių kaimo, Zanavykų, Kudirkos Naumiesčio mėgėjų teatrai, Girėnų, Zyplių dvaro, „Čirpoko” kaimo kapelos, Šakių kultūros centro cirkas „Šypsena“, Girėnų, Gelgaudiškio, Kudirkos Naumiesčio,  „Pynės” tautinių šokių kolektyvai ir kt. Sveikintina, kad mėgėjų kolektyvai ieško naujų veiklos formų, alternatyvų nusistovėjusiai sceninei veiklos tradicijai. Gelgaudiškio teatras rengia teatralizuotas keliones dvaro parko takais, menine forma  pristatydamas dvaro istoriją ir taip integruodamasis į kultūrinio turizmo plėtrą. 

    

Vyko visų mėgėjiškos veiklos žanrų rajoninės šventės ir konkursai. Dauguma jų jau tapę tradiciniais, sulaukia didelio žiūrovų dėmesio. Tai kaimo kapelų šventė „Pašešupių armonika“, vokalinių ansamblių ir solistų šventė „Zanavykų balsai“, armonikierių čempionatas Gelgaudiškyje, teatrų šventė„Juokiasi zanavykai”, „Paluobių pagirys” ir kt.  Aktyviai literatūrinius renginius rengė Viešoji biblioteka. Tai knygų pristatymai, jubiliejai, „Poezijos pavasario” renginiai ir kt.. Turiningesnės tampa visose seniūnijose vykstančios miestelių šventės. Prasmingai savo jubiliejus atšventė Šakiai, Kiduliai. Penktus metus vykusi Derliaus šventė, skirta derliaus vainiko tematikai taip pat buvo smagi, linksma, pilna seniūnijų, kultūros darbuotojų, moksleivių, visuomeninių organizacijų išmonės.

        
Profesionalaus meno sklaida.  Nuolat profesionalaus meno parodos vyko Šakių rotušėje. Iš profesionaliosios muzikos minėtini pianisto Aleksandro Paley (JAV), Kauno simfoninio orkestro, Kauno valstybinio choro, profesionalių teatrų, Pažaislio muzikos festivalio, kamerinės muzikos ansamblio „Vilniaus arsenalas”  ir kt. koncertai. Tačiau profesionalaus meno sklaida turi būti aktyvesnė. Daugiau žiūrovų pritraukia koncertai, rengiami netradicinėse erdvėse, tokiose kaip Zyplių dvaras, bažnyčios, kiti paveldo objektai.

        
Etninė kultūra -  viena iš svarbiausių regionų kultūros sričių. Šiai sričiai praeitais metais iš savivaldybės biudžeto  buvo skirta 23 tūkst. Lt. Per 100 tūkst. Lt. etninės kultūros plėtrai buvo pritraukta per įvairius fondus. Jos buvo skirtos leidybai, tautinių kostiumų, instrumentų įsigijimui, tautodailės skulptūrų restauravimui, muziejinių eksponatų konservavimui, renginiams.  

 2009 m. rajono taryba patvirtino Etninės kultūros 2010-2012 m. plėtros programą. 


Zyplių dvaras tampa patraukliu etninės kultūros veiklos centru: veikia tautodailės darbų galerija, keramikos, kalvystės dirbtuvės. Zyplių dvarą pamėgo tiek liaudiškųjų menų puoselėtojai, tiek klasikinės muzikos atlikėjai. Asociacijos „Dailius” ir Lukšių kultūros centro organizuotas tradicinis tautodailininkų pleneras” „Zyplių žiogai”,  respublikinis puodžių simpoziumas, kalvių kalvio rinkimai, tautodailės parodos buvo vieni solidžiausių 2009 m. rajono renginių, suteikiančių šiai kultūros erdvei gražaus išskirtinumo. Ypatingu pasiekimu tautodailininkų veikloje galima laikyti tai, kad tapytoja E. Ruzgienė tapo respublikinės parodos „Aukso vainikas” laureate. Sėkmingai vyksta Jablonskynės, kaip naujos kultūrinės erdvės „įsisavinimas”: kasmetinė „Klėties teatrų” šventė, vykstanti jaunųjų kanklininkų stovykla, Sekminių šventė suteikia sodybai naujo turinio ir patrauklumo. Šią veiklą organizuoja Griškabūdžio kultūros centras ir Patašinės laisvalaikio salė. Per  2010-2011 m turi būti sutvarkyti J. Jablonskio sodybos pastatai, kurie šiuo metu kelia didelį susirūpinimą. Tradicinius edukacinius renginius, seminarus, liaudies meno parodas sistemingai vykdė Zanavykų krašto muziejus. 


2010 m. svarbu pradėti  įgyvendinti parengtus ES iš dalies finansuojamus  projektus paveldo, Zanavykų krašto muziejaus plėtros, kultūros įstaigų pritaikymo turizmui  srityse, tęsti pradėtus Pr. Sederevičiaus skulptūrų restauravimo darbus, tvarkyti kitus paveldo objektus.  J.Jablonskio 150- ųjų, V.Grybo 120 –ųjų gimimo metinių paminėjimai- vienos svarbiausių jubiliejinių datų 2010 m., kurioms reikia deramai pasiruošti .


Taip pat laukia nelengvas ir visų sutelktas darbas- etninės kultūros registro rengimas, kuriam šiuo metu trūksta ir tam parengtų žmonių,  ir techninių galimybių.
ARCHITEKTŪROS IR URBANISTIKOS SKYRIUS


Vykdant Šakių rajono savivaldybės Nuolatinės statybos komisijos veiklą, surengti 26 komisijos posėdžiai, kuriuose patikrinta 140 statybos projektų ir 16 teritorijų planavimo dokumentų, surašyti derinimų protokolai. 

Parengta ir išduota 197 projektavimo sąlygų sąvados projektams rengti ir 65 planavimo sąlygos detaliųjų ir specialiųjų planų,  žemėtvarkos ir kaimo plėtros žemėtvarkos projektų rengimui.

Vykdytas detaliųjų planų rengimo administravimas.

Koordinuojamas ir vedamas savivaldybių lygmens Teritorijų planavimo dokumentų ir žemėtvarkos projektų registras, perduodant informaciją į centrinį duomenų banką Aplinkos ministerijoje.


Įforminti ir išduoti 127 leidimai statyboms. Tvarkomas jų registras ir archyvas.

Nuo spalio 1 d. skyrius dirba  naujoje IS „Infostatyba“ . Tai valstybinė  statybos leidimų išdavimo, projektavimo sąlygų sąvadų išdavimo ir derinimų Nuolatinėje statybos komisijoje sistema, kurią administruoja  Valstybinė teritorijų planavimo ir statybos inspekcija prie Aplinkos ministerijos.

Parengta 5 žemės sklypų planų nuosavybės teisių atkūrimui, sklypus pažymint vietoje.

Topografinių nuotraukų parengimas -15 ha., jų planų parengimas.

Inžinerinių tinklų išpildomųjų nuotraukų parengimas -10 objektų.

Išeities duomenų, leidimų topografiniams darbams išdavimas 18 objektų, naujos medžiagos priėmimas ir derinimas , įvedimas į skaitmenines laikmenas -128 vnt.

Leidimų žemės kasinėjimo darbams apiforminimas ir išdavimas – 3 vnt.

Topografinių darbų priėmimas ir derinimas, įvedimas į skaitmenines laikmenas -74 vnt.

Koordinuojami Šakių r. sav. teritorijoje rengiami kaimo plėtros žemėtvarkos projektai.

Dalyvavimas Šakių rajono savivaldybės sudaromose komisijose, konsultavimas statybų ir teritorijų planavimo srityse.
VAIKO TEISIŲ APSAUGOS SKYRIUS


2009 metais rajone gyveno apie 8000 vaikų. 2010 m. sausio 1 d. rajone gyveno 254 socialinės rizikos šeimos. Per 2009 m. į socialinės rizikos šeimų apskaitą įrašytos 15 naujos šeimos, išbrauktos 28. 


2010 m. sausio 1 d. duomenimis, rajone gyveno 171 vaikas, netekęs tėvų globos. 114 vaikų globojami 80 šeimų, 28 vaikai - keturiose šeimynose, 35 vaikai – globos namuose (11- Marijampolės apskrities vaikų globos namuose, 23 – Šakių vaikų globos namuose, 1 - Kauno miesto Vilijampolės vaikų ir jaunimo pensionate). Praeitais metais buvo įsteigtos dvi šeimynos: Dalytės Jasukynienės ir Ilonos Leleivienės.


Per 2009 metus 29 vaikams buvo įsteigta laikinoji globa, o 55 vaikams globa baigėsi (21 vaikas grąžintas tėvams, 29 sulaukė pilnametystės, 3 buvo įvaikinti, 1 susituokė, 1 mirė). Laikinoji globa tėvų prašymu jiems laikinai išvykus į užsienį buvo nustatyta 53 vaikams. 


Vaiko teisių apsaugos skyrius per praėjusius metus teismui pateikė 21 ieškinį ar pareiškimą, parašė apie 200 išvadų ir dalyvavo 89 teismo posėdžiuose.


2009 metais 31 vaikas patyrė smurtą. Jiems buvo organizuota specialistų pagalba. 

Rajone veikė 6 vaikų dienos centrai, kuriuos lankė apie 150 vaikų iš socialinės rizikos ir socialiai remtinų šeimų.

REGIONINĖS PLĖTROS SKYRIUS

Projektinė veikla


Parengti ir įgyvendinti arba įgyvendinami 6 projektai:


Baigtas įgyvendinti projektas „Šakių  rajono savivaldybės susisiekimo infrastruktūros modernizavimas. (I etapas). Techninės dokumentacijos rengimas.


Pradėti įgyvendinti Europos teritorinio bendradarbiavimo tikslo Lietuvos ir Lenkijos bendradarbiavimo per sieną programos bendrafinansuojamas projektas „Sintautai-Goldap-1“ (Nr. LT-PL/020) ir „Meno vaivorykštė -1“ (Nr. LT-PL/056).


Pradėtas įgyvendinti ES 2007-2013 m. Baltijos Jūros programos projekto „Nuo teorijos ir planų į eko-veiksmingą ir tvarią praktiką gerinant Baltijos jūros padėtį – WATERPRAXIS“.


Parengta paraiška ir pradėtas įgyvendinti projektas „Viešojo administravimo ir strateginių tikslų įgyvendinimo efektyvumo didinimas Šakių rajono savivaldybėje“.


Parengta paraiška,  pradėtas įgyvendinti projektas „Šakių rajono detalieji ir specialieji planai“.


Pateikti ES Regioninės plėtros fondo 6 projektiniai pasiūlymai ir paraiškos:

 
„Mažųjų miestelių turizmo galimybės. Sintautai“, „Viešojo administravimo ir strateginių tikslų įgyvendinimo efektyvumo didinimas Šakių rajono savivaldybėje“, „Šakių rajono savivaldybės 2011-2013 metų plėtros strateginis ir veiklos planai bei jų monitoringo sistema“,  „Sudargo piliakalnių komplekso pritaikymas lankymui“, „Kudirkos Naumiesčio Švento Kryžiaus Atradimo bažnyčios remontas“, „Buvusios Patašinės pradinės mokyklos pastato pritaikymas kultūros poreikiams“.

Dalyvauta:

Darbo grupės, koordinuojančios Marijampolės regiono projektų planavimą veikloje;

Konsultuota ir padėta parengti 10 projektų  (įskaitant projektinius pasiūlymus, paraiškas, energetinius auditus ir galimybių studijas ):

 
„Šakių rajono Kudirkos Naumiesčio V. Kudirkos gimnazijos skyriaus-darželio „Linelis“ renovacija siekiant didinti energijos vartojimo efektyvumą“,  „Gelgaudiškio vaikų darželio „Eglutė“ renovacija“,  „Šakių rajono vaikų lopšelio-darželio „Klevelis“ renovacija siekiant didinti energijos vartojimo efektyvumą“,  „Šakių mokyklos-darželio „Berželis“ renovacija siekiant didinti energijos vartojimo efektyvumą“, Šakių rajono Kudirkos Naumiesčio V. Kudirkos gimnazijos skyriaus-darželio „Linelis“ renovacija siekiant didinti energijos vartojimo efektyvumą“, „Šakių meno mokyklos stogo rekonstrukcija siekiant didinti energijos vartojimo efektyvumą“, „Mažųjų miestelių turizmo galimybės. Sintautai“, „Mažųjų miestelių turizmo galimybės. Gelgaudiškis“, „Zanavykų krašto muziejaus plėtra“,  „Šakių rajono savivaldybės susisiekimo infrastruktūros modernizavimas (I etapas).“ .

Užsienio ryšiai

Parengta arba organizuota ir vykdoma:


Bendradarbiavimas su Lenkijos Goldapo savivaldybe bendrų projektų rengimo ir įgyvendinimo srityje;


Administracinė Euroregiono „Šešupė“ Šakių biuro veikla;


Vizų, dokumentų Kaliningrado srities Krasnoznamensko partneriams  į Lietuvą bei Šakių rajono  partneriams į Rusiją tvarkymas. Parengta daugiau nei 50 vizų.


Atsakymai ir pagalba įvairiems į rajono savivaldybę iš užsienio besikreipiantiems asmenims.

Dalyvauta:


Susitikimuose su Lenkijos ir Rusijos Federacijos Kaliningrado srities  atstovais  dėl būsimų teritorinio bendradarbiavimo projektų ir  planų.
Turizmo klausimai
Parengta arba organizuota ir įvykdyta:


Tarptautinio dviračio žygio (Šakiai – Sovietsk – Rybačij – Nida – Pavilkinys)  organizavimas. Dalyvavo 30 asmenų.

Dalyvauta:


Savivaldybės turizmo komisijos nuolatinėje veikloje;


Turizmo parodoje VIVATTUR 2009, pristatant rajono turizmo galimybes;


Turizmo plėtrai skirtose konferencijose ir seminaruose apskrityje, Vilniuje.

Konsultuoti: 


Asmenys, rengiantys agrosodybas Šakių rajone.

Verslo plėtra

Įgyvendinant ekonomikos ir verslo plėtros programą: 


Rengti  ir įvykdyti savivaldybės smulkaus ir vidutinio verslo plėtros fondo konkursai verslo plėtros paskoloms, diskutuota dėl naujų fondo nuostatų;


Rengiami ir teikiami pasiūlymai rajono tarybai.

Dalyvauta:


Kursuose ir seminaruose ES struktūrinių fondų  projektų vykdymo bei regioninės plėtros klausimais.

Verslo plėtros tarybos posėdžiuose, nagrinėjant opiausias verslo bendruomenės problemas.
Konsultuoti:


Rajono verslininkai verslo planų rengimo, dokumentų verslo plėtros fondo konkursui parengimo ir kt. klausimais.
Strateginis planavimas


Patikslintas ir patvirtintas patikslintas rajono savivaldybės 2004 - ​2010 metų plėtros strateginis planas;


Parengtos, patikslintos ir patvirtintos 15  Šakių rajono savivaldybės  2009 metų  veiklos  programos;


Parengtos ir patvirtintos Šakių rajono savivaldybės strateginio priemonių plano 2009                                                                                                                                                                                                                                                                                                                                             m. priemonės;


Pateiktos atnaujintos Šakių rajono savivaldybės strateginio priemonių plano priemonės Marijampolės regiono priemonių planui.

CIVILINĖS METRIKACIJOS SKYRIUS



Rajono savivaldybės administracijos Civilinės metrikacijos skyrius, vykdydamas jam įstatymų deleguotas funkcijas, registruoja gimimą, tėvystės pripažinimą ir tėvystės nustatymą, įvaikinimą, santuokos sudarymą, santuokos nutraukimą, mirtį, vardo, pavardės, tautybės pakeitimą. Apskaito bažnyčios (konfesijų) nustatyta tvarka užsienyje sudarytas santuokas, užsienyje įregistruotas ištuokas. Reikalui esant taiso, papildo, anuliuoja civilinės būklės įrašus. Išduoda pakartotinius liudijimus ir įrašų išrašus.



2009 m. rajone įregistruoti 334 naujagimiai – 177  berniukai ir 157 mergaitės. Palyginus su praėjusiais metais 21 kūdikiu registruota daugiau. Daugiausia kūdikių gimė Šakių mieste – 73, Šakių seniūnijoje – 49, Gelgaudiškio seniūnijoje – 29, mažiausiai – Slavikų seniūnijoje - 3, Žvirgždaičių ir Plokščių seniūnijose - po 7.



Rajone įregistruotas tėvystės pripažinimas ir nustatymas 86 vaikams. 


Santuokų sudaryta 172. Įregistruotos 98 ištuokos. 



Praėjusiais metais rajone mirė 526 gyventojai (49 gyventojais mažiau negu pernai). Pagrindinės netekčių priežastys, kaip ir ankstesniaisiais metais, buvo širdies ir kraujagyslių bei onkologinės ligos. 



Pavardę  pasikeitė 2 rajono gyventojai, vardą taip pat 2. Vienas gyventojas keitė ir vardą, ir pavardę. Tautybės keitimų nebuvo. 



Sudaryti 237 civilinės būklės įrašo papildymo, pakeitimo, ištaisymo įrašai. Dėl įrašo atkūrimo, ištaisymo, pakeitimo ar anuliavimo iš viso buvo sudarytos 64 bylos. 



Skyriuje užregistruoti 454 gauti dokumentai. Parengti ir išsiųsti 433 dokumentai. Dėl pakartotinių liudijimų ar įrašų išdavimo kreipėsi  715 gyventojų. 

VYRIAUSIOJI SPECIALISTĖ (SAVIVALDYBĖS GYDYTOJA)

Šakių rajono savivaldybės teritorijoje 2009 metais gyventojams asmens sveikatos priežiūros paslaugas teikė 11 viešųjų ir 4 privačios įstaigos. Pirminio lygio paslaugas teikė Šakių GMP stotis, 2 pirminės asmens sveikatos priežiūros centrai, 8 ambulatorijos (iš jų 1 privati D. Zaleskienės ambulatorija) ir Psichikos sveikatos centras su bendrosios praktikos gydytojų kabinetais. Antrinio lygio paslaugas teikė Šakių ligoninė, Zanavykų optika ir D. Zaleskienės ambulatorija. Prie pirminių asmens sveikatos priežiūros įstaigų 2009 m. pabaigoje buvo prisirašę 33697 gyventojai (privačioje gydymo įstaigoje - 3663 gyventojai). Gydymo įstaigos finansuojamos iš Privalomojo sveikatos draudimo fondo (PSDF) lėšų ir savivaldybės biudžeto (2009 metais skirta 200,0 tūkst. Lt VšĮ Šakių ligoninės renovacijai ir 7,1 tūkst. Lt medicinos darbuotojų transporto išlaidų kompensavimui). 
Šakių rajono savivaldybės visuomenės sveikatos rėmimo specialiosios programos lėšomis 2009 metais finansuotos 25 visuomenės sveikatinimo programos. Joms įgyvendinti buvo skirta 23377,0 Lt iš PSDF ir 18700,0 Lt iš rajono savivaldybės aplinkos apsaugos rėmimo specialiosios programos fondo, iš viso - 42077,0 Lt. Pasirašytos sutartys su sveikatos projektus paruošusiomis ir finansavimą gavusiomis įstaigomis ir organizacijomis.

Vykdytos programos, finansuojamos iš PSDF: Vaikų krūminių dantų dengimo silantinėmis medžiagomis programa, Atrankinės patikros dėl gimdos kaklelio patologijos, Krūties vėžio atrankinės mamografijos patikros, Priešinės liaukos vėžio ankstyvos diagnostikos, Asmenų, priskirtinų širdies ir kraujagyslių ligų didelės rizikos grupei, programos.

Socialiai remtinų gyventojų nemokamam dantų protezavimui 2009 metais iš PSDF buvo skirta 235008,0 Lt, iš savivaldybės biudžeto- 10000,0 Lt.

Šakių rajono savivaldybėje visuomenės sveikatos priežiūrą organizuoja ir vykdo visuomenės sveikatos biuras, tarybos sprendimu 2009 m. patvirtinta visuomenės sveikatos stebėsenos 2009-2011 metų programa ir 2009-2013 metų visuomenės sveikatos priežiūros strategija.

Šakių rajone 2009 metais sveikatos priežiūrą mokyklose vykdė 9 visuomenės sveikatos priežiūros mokyklose specialistės, nuo 2009 balandžio mėnesio dirbančios Visuomenės sveikatos biure (užimta 5,75 etato). Iš savivaldybės biudžeto skirta 55300,0 Lt, iš PSDF- 118600,0 Lt. Mokyklose vykdytos valstybinės alkoholio, tabako, narkomanijos prevencijos programos, užkrečiamų ligų, ankstyvos laikysenos ir plokščiapėdystės korekcijos, sveikos mitybos ir fizinio aktyvumo skatinimo, traumatizmo profilaktikos programos. 


Vykdyta žmonių užkrečiamų ligų profilaktika ir kontrolė. Paruošti ir savivaldybės direktoriaus įsakymais patvirtinti: Šakių rajono savivaldybės pasirengimo gripo pandemijai planas, Gripo ir ūminių viršutinių kvėpavimo takų infekcijų epidemiologinės priežiūros ir prevencijos priemonių 2009-2010 metams planas. Pasiekus sergamumui gripu ir ŪVKTI epidemijos lygį, direktoriaus įsakymu  nuo 2009 m. lapkričio 28 d. savivaldybėje buvo paskelbta epidemijos pradžia (atšaukta epidemija 2009 m. gruodžio 22 d.).

Organizuoti pasitarimai pirminės asmens sveikatos priežiūros, užkrečiamų ligų  profilaktikos ir kontrolės, vaikų sveikatos klausimais.

VYRIAUSIOJI SPECIALISTĖ (JAUNIMO REIKALŲ KOORDINATORĖ)


Vadovaujantis Lietuvos Respublikos vietos savivaldos įstatymu (Žin., 1994, Nr. 55-1049; 2008, Nr. 113-4290), jaunimo teisių  apsauga yra priskirta prie valstybinių (perduotų savivaldybėms) funkcijų. 

                      Vadovaujantis Lietuvos Respublikos jaunimo politikos pagrindų įstatymu (toliau – Įstatymas) (Žin., 2003, Nr.119-5406), jaunas žmogus yra nuo 14 iki 29 metų amžiaus. Statistikos departamento duomenimis Šakių rajone gyvena 35880 gyventojų, tarp jų jaunimo - 8623 (vyr.4549, mot.4074).  

                    Šakių rajono savivaldybės jaunimo politika plėtojama dviem pagrindinėmis kryptimis:

1.   Jaunimo interesų užtikrinimas atskirose viešosios politikos srityse – švietimas ir

mokslas, kultūra, sportas, darbas ir užimtumas, būstas, sveikata ir kt.;

2. Jaunimo veiklos plėtra  t.y. neformalus jaunimo ugdymas (is), kuriuo siekiama

sudaryti sąlygas jauniems asmenims mokytis iš patirties ir eksperimentuoti (savanoriškumas, savarankiškumas, savivalda). Jaunimo veikla vykdoma tada, kai jauni žmonės yra ne šeimoje, ne pamokose/paskaitose ir ne darbe. Šiame lauke dirba jaunimo darbuotojai, ugdomi jaunimo lyderiai, telkiasi jaunimo iniciatyvos, kuriami ir vykdomi pilietiniai, kultūriniai, socialiniai projektai. Geriausiai savarankiškumą ir dalyvavimą (priimant sprendimus) užtikrina nevyriausybinės (jaunimo) organizacijos, vietos  bendruomenės, neformalios jaunimo grupės. Neformalų jaunimo ugdymą  vykdo valdžios įsteigtos neformalaus švietimo, sporto ir kultūros įstaigos – tai  kultūros centrai, Jaunimo kūrybos ir sporto centras, Meno mokykla. Svarbus neformalaus ugdymo (pilietinio, demokratinio) laukas – mokinių savivaldos mokyklose (19). Rajone įregistruota 17 jaunimo organizacijų (per 2009 m. įregistruotos dvi naujos  organizacijos dirbančios   su jaunimu - Krepšinio klubas „Splitas“, Senovės baltų atkuriamosios istorijos klubas „Sūduvos Tauras“). Jaunimo organizacijų plėtrai ir veiklos tęstinumui užtikrinti trukdo šios priežastys:

· žmoniškųjų išteklių kaita (daugumos jaunimo organizacijų nariai – mokiniai, 

kurie  per kelerius metus aktyviai veikdami ir įgiję patirties jaunimo veikloje išvyksta studijuoti į didžiuosius Lietuvos miestus); 

· silpna materialinė bazė;

· suaugusiųjų vadovų trūkumas;

· nepastovus finansavimas.

                 Kultūros centrų, laisvalaikio centrų ir laisvalaikio salių veikloje buvo užimta 630 jaunų

žmonių, Meno mokykloje – 300, Jaunimo kūrybos ir sporto centre – 500, jaunimo organizacijų, neformalių jaunimo grupių ir organizacijų, dirbančių su jaunimu, veikloje dalyvavo apie 300 jaunų žmonių.

                  Savivaldybėje veikia jaunimo reikalų taryba, kurioje dirba du politikai, du savivaldybės administracijos atstovai ir keturi jaunimo organizacijų atstovai, deleguoti Šakių jaunimo sąjungos „Apskritasis stalas“.  Savivaldybės tarybos 2009 m. kovo 26 d. sprendimu Nr. T-76 patvirtinti jaunimo reikalų tarybos nuostatai. Savivaldybės jaunimo reikalų taryba yra visuomeniniais pagrindais prie savivaldybės tarybos veikiantis kolegialus organas, turintis nuolatinės ar laikinosios komisijos statusą, įsteigtas vadovaujantis Lietuvos Respublikos vietos savivaldos įstatymu (Žin., 1994, Nr.55-1049; 2008, Nr. 113-4290) ir Lietuvos Respublikos jaunimo politikos pagrindų įstatymu (Žin., 2003, Nr.119-5406) bei savivaldybės tarybos veiklos reglamentu.

Savivaldybės jaunimo reikalų taryba  remia jaunimo organizacijų, neformalių jaunimo grupių ir organizacijų dirbančių su jaunimu veiklą: administruoja savivaldybės Programą jaunimui, skatina jaunimo dalyvavimą, sprendžiant jiems svarbius klausimus. Per 2009 metus įvyko penki Jaunimo reikalų tarybos posėdžiai, surašyti penki protokolai. Programai įgyvendinti savivaldybės taryba skyrė 36 tūkst. litų. 

            Lėšos panaudotos:

            1. Jaunimo organizacijoms, neformalioms jaunimo grupėms ir organizacijoms, dirbančioms su jaunimu, buvo organizuoti du projektų finansavimo konkursai:

            1.1. Patirties mainų, mokymų, seminarų organizavimo projektų finansavimo konkursas.

 Konkursui buvo pateikta 13 projektų, finansuota 11. Projektų įgyvendinimui skirta 3950 Lt.               

            1.2. Jaunimo iniciatyvų skatinimo konkursas. Konkursui buvo pateikti 26 projektai,

finansuoti 24. Projektų įgyvendinimui skirta 17420 Lt.

            Jaunimo organizacijos ir organizacijos dirbančios su jaunimu dalyvavo Jaunimo reikalų departamento prie Socialinės apsaugos ir darbo ministerijos, Švietimo ir mokslo ministerijos, Kultūros  rėmimo fondo, Marijampolės kultūros plėtros rėmimo programos organizuotuose projektų finansavimo konkursuose. Iš nacionalinių programų buvo finansuoti 5 projektai. Jų įgyvendinimui pritraukta 24 tūkst. litų. Keturiasdešimties Jaunimo projektų įgyvendinimui (kartu su projektų bendrafinansavimu) Jaunimo reikalų taryba skyrė 23686 Lt. Savivaldybės ir nacionalinių programų   projektų finansavimo konkursuose dalyvavo 8 jaunimo organizacijos, 7 neformalios jaunimo grupės ir 15 organizacijų, dirbančių su jaunimu.

2. Jaunimo iniciatyvų skatinimui - 1250 Lt (jaunimo apdovanojimams skirtos vienkartinės 

piniginės išmokos po 250 litų penkioms nominacijoms – jaunimo lyderis, jaunimo organizacija, jaunimo indėlis Šakių rajonui, jaunimo renginys, jaunimo partneris).

3.  Jaunimo organizacijų  ir organizacijų, dirbančių su jaunimu, juridinio įregistravimo 

išlaidoms padengti -1114 Lt (įregistruotos dvi naujos organizacijos).

 4.  Jaunimo reikalų taryba, remdamasi  savivaldybės jaunimo politikos plėtros 2007-

2010 m. programa ir Jaunimo politikos koncepcija, organizavo priemonės „Šakių rajono jaunimo situacijos tyrimas“ vykdymo konkursą. Konkurso tikslas - gerinti jaunimo politikos įgyvendinimo sąlygas Šakių rajone, išsiaiškinant 12-30 metų jaunų žmonių problemas, poreikius, vertybines nuostatas.  Tyrimui atlikti skirta 9950 Lt.

               Rajono savivaldybės taryba 2009 m. lapkričio 26 d. sprendimu Nr. T-377 patvirtino savivaldybės jaunimo politikos koncepciją. Jaunimo politikos koncepcija nustato: 

1. Jaunimo politikos įgyvendinimo Šakių rajono savivaldybėje principus.

2. Jaunimo politikos sritis.

3. Jaunimo politikos įgyvendinimo organizavimą ir valdymą.

              Šakių rajono savivaldybės taryba, vadovaudamasi Lietuvos Respublikos Vyriausybės 2007 m. rugpjūčio 14 d. nutarimu Nr.898 (Žin., 2007, Nr.95-3825), 2007 m. lapkričio 29 d. sprendimu Nr. T-285 patvirtino Jaunimo politikos plėtros savivaldybėje 2007-2010 metų programą, kurioje yra numatyta įgyvendinti tarpinstitucines programas, suteikiant daugiau galimybių rajono jaunimui:   

             1. Programa Šakių rajono jaunimui 

             2. Nevyriausybinių organizacijų ir valstybinių įstaigų projektų rėmimo programa (nebuvo vykdoma, nes neskirta lėšų) 

             3. Bendruomeninių iniciatyvų rėmimo programa 

             4. Savivaldybės visuomenės sveikatos rėmimo specialioji programa 

             5. Verslo plėtros programa 

             6. Darbo rinkos politikos rengimo ir įgyvendinimo programa 

             7. Psichoaktyvių medžiagų vartojimo prevencijos programa (nebuvo vykdoma, nes neskirta lėšų) 

              8. Socializacijos programa 

              9. Pilietinio ir tautinio ugdymo programa 

            10. Studijų rėmimo fondas 

              Apie programų įgyvendintas priemones, kurioms buvo skirtos lėšos iš biudžeto, kiekvienais metais informuojama Socialinės apsaugos ir darbo ministerija, užpildant Strateginio planavimo metodikos, patvirtintos Lietuvos Respublikos Vyriausybės 2002 m. birželio 6 d. nutarimu Nr.827 „Dėl strateginio planavimo metodikos patvirtinimo“ (Žin., 2002, Nr.57-2312; 2004, Nr.112-4187) 3 ir 7 priedus.                

        Vadovaujantis Šakių rajono savivaldybės tarybos 2009 m. balandžio 30 d. sprendimu Nr. T-174 „Dėl studijų rėmimo fondo nuostatų, paraiškos ir sutarties formų tvirtinimo“ 2009/2010 mokslo metais veikė Studijų rėmimo fondas, kuris skirtas gabiems rajono jaunuoliams, neturintiems galimybių studijuoti dėl materialinių sunkumų. Studijų rėmimo fondo komisijos sprendimu stipendijos skirtos dvidešimčiai jaunuolių. Iš 2009 metų biudžeto stipendijoms išmokėti buvo skirta 40 tūkst. litų. 

             2010 m. sausio 1 d. Šakių darbo biržos duomenimis, bedarbių rajone buvo 2232; jaunimo iki 25 metų – 269 bedarbiai (iš jų: su pradiniu išsilavinimu – 22 , su pagrindiniu – 47, su viduriniu – 175, su aukštuoju - 24,  su aukštesniuoju – 1, nekvalifikuoti – 114). Vadovaujantis Lietuvos Respublikos socialinės apsaugos ir darbo ministro 2006 m. liepos 31 d. įsakymu Nr. A1-214 „Dėl viešųjų darbų organizavimo sąlygų ir tvarkos aprašo patvirtinimo“ yra nurodyta, kad moksleiviai ir studentai į viešuosius darbus siunčiami laisvu nuo mokymosi metu. Tuo tikslu kartu su Darbo birža yra parengta ir įgyvendinama Darbo rinkos politikos rengimo ir įgyvendinimo programa. Pirmenybė dirbti viešuosius darbus teikiama moksleiviams ir studentams iš nepasiturinčių šeimų, gaunančių socialinę piniginę paramą. Viešieji darbai buvo atliekami įmonėse, įstaigose ir organizacijose, nepriklausomai nuo jų nuosavybės formos bei pavaldumo, bei nustatyta tvarka įregistruotuose ūkininkų ūkiuose. Per 2009 metus, taikant įvairias darbo rinkos priemones buvo įdarbinta 50 jaunų žmonių. Įgyvendinant programą panaudotos nacionalinio biudžeto lėšos -57 tūkst. litų.

DARBUOTOJŲ  SAUGA IR SVEIKATA

        
Įgyvendinant LR darbuotojų saugos ir sveikatos įstatymą ir vadovaujantis savivaldybės saugos darbe inspektoriaus  konsultanto tipiniais nuostatais, 2009 m. buvo toliau tobulinami visos turimos dokumentacijos, instrukcijų, grafikų, LR valdymo institucijų, VDI teisės bei norminiai aktai, kitų organizacijų, mūsų rajono savivaldybei pavaldžių institucijų geroji patirtis  darbuotojų saugos ir sveikatos klausimais.


Per metus nuolatinis dėmesys buvo skiriamas savivaldybei pavaldžių seniūnijų, mokyklų, kultūros, medicinos ir kitų, įmonių, įstaigų, firmų vadovų ir specialistų, ūkininkų  kvalifikacijos kėlimui, periodiniam mokymuisi ir įvertinimui galiojančiam darbuotojų saugos ir sveikatos tarnybos vadovo ar specialisto kvalifikaciniam pažymėjimui gauti. Tokiuose dviejų dienų kursuose kvalifikaciją kėlė  seniūnai ( po 5 metų nuo ankstesnio  atestavimo), mokyklų direktoriai, pavaduotojai ir kt.

Darbuotojų saugos ir sveikatos tarnybos vadovų ar specialistų kvalifikaciją įsigijo arba buvo iš naujo atestuoti 81, priešgaisrinės saugos-70, katilų kūrikų -37, katilų priežiūros meistrų -1, autokrautuvų vairuotojų - 4specialistai.

   2009 metais visoms seniūnijoms buvo paruoštos ir persiųstos elektroniniu paštu pavyzdinės pagrindinių specialybių instrukcijos, jų rengimo ir instruktavimo tvarka, atlikta seniūnijų dokumentacijos darbuotojų saugos ir sveikatos klausimais patikra vietose arba savivaldybėje. Patikrinimai parodė, kad dalis seniūnų savo įsakymais, darbuotojų saugos ir specialisto tarnybos specialisto pareigas paveda kitiems seniūnijos darbuotojams. Tai nedraudžiama, bet neretai tie specialistai yra įdarbinti keliose srityse ir nespėja gerai atlikti šio svarbaus darbo. Seniūnai turi nepamiršti, kad, kaip ir anksčiau, ,,vadovaujantis LR Vietos savivaldos ir darbuotojų saugos ir sveikatos įstatymais, 2009 balandžio 1d. ŠRSA direktoriaus įsakymu Nr.AT-490, seniūnams  pavesta įgyvendinti darbuotojų saugos ir sveikatos reikalavimus seniūnijose, vykdyti minėtų įstatymų reikalavimus.    

             Valstybinės darbo inspekcijos Marijampolės skyriaus inspekcijos iniciatyva, 2009 balandžio 28 d., birželio 10 ir spalio 13 dienomis rajono verslininkams, mokyklų direktoriams, ūkininkams surengti konsultaciniai seminarai, VDI dienos renginiai, kurių metu Marijampolės VDI inspektorius Algimantas Grakavinas ir vyr. inspektorius darbo teisei Gintaras Daubara konsultavo darbo santykių, darbuotojų saugos ir sveikatos klausimais. Renginiuose dalyvavo 120  asmenų.    

      Valstybinės darbo inspekcija dar nepateikė  duomenų apie traumatizmo būklę 2009 metais Lietuvoje, todėl pateiksiu informaciją tik apie mūsų rajoną.

     Mūsų rajono savivaldybėje pernai įvyko10 lengvų ( iš t.sk: 4 -pakeliui į darbą) nelaimingų atsitikimų. 2008 m. jų buvo 27, vienas -sunkus ( S. Zlotogurovienės ūkyje darbininkui nepagydomai sužalota kairė ranka.), 2008 -2, po vieną dirbantįjį darbe ir pakeliui, kaip ir 2008 m. vienas žmogus žuvo darbe ( „Varpo“ mokykloje) ir pakeliui į darbą – avarija.




  VDI inspektoriaus Algimanto Grakavino duomenimis, traumatizmas mūsų rajone yra žymiai mažesnis negu kitose savivaldybėse, tačiau nekreipti dėmesio skirti šiai svarbiai sričiai neturime teisės.

Seniūnijos


Rajone yra 14 seniūnijų, kurios finansuojamos iš savivaldybės biudžeto. Lietuvos Respublikos vietos savivaldos įstatymas numato plačias seniūnų funkcijas. Reikia pastebėti, kad seniūnai visas šias funkcijas atlieka sąžiningai.


Seniūnijų dydžiai yra labai skirtingi, tad skirtingas ir seniūnų darbo krūvis. Seniūnai gerai tvarko jiems priskirtas teritorijas, prižiūri jų teritorijose esančius kapus, deklaruoja gyventojų gyvenamąsias vietas, rūpinasi gatvių apšvietimu, prižiūri kelių ir gatvių, esančių jų teritorijoje, būklę. Tam iš savivaldybės yra skiriamos lėšos, taip pat pasitelkiami darbuotojai per darbo biržą. Seniūnai ir jų darbuotojai – žmonės, kurie pirmieji sprendžia žmonėms aktualias problemas, yra pirmieji pagalbininkai nelaimės atveju. Kartu su kultūros darbuotojais jie organizuoja šventinius renginius, padeda savo teritorijoje kurti bendruomenes. Kartu su gyventojų bendruomenėmis seniūnijose rengia projektus informacinėms sistemoms įgyvendinti.


Įsteigus seniūnijoje žemės ūkio specialisto etatą,  vykdomas žemės ūkio pasėlių plotų deklaravimas, sprendžiami kiti su žemės ūkiu susiję klausimai. 


Seniūnas ir seniūnijos darbuotojai daug dirba gyventojų socialinėje sferoje: lankosi nestacionariose šeimose, rūpinasi vaikų priežiūra, globojamais žmonėmis, dalina labdaros siuntas nepasiturinčioms šeimoms.


Noriu visiems savivaldybės administracijos darbuotojams, seniūnams padėkoti už nuoširdų ir sąžiningą darbą. Tik nuo viso kolektyvo darbo priklauso gyventojų aptarnavimo lygis, žmonėms rūpimų klausimų sprendimo operatyvumas.


Nuoširdžiai dėkoju savivaldybės tarybai už sklandų savivaldybės administracijos teiktų savivaldybės tarybos sprendimų priėmimą.


Dėkoju.

